title: Koiran parvovirus

text: Suola- ja nestetasapainon ylläpito on parvovirustartunnasta kärsivän koiran hoidon tärkein tavoite, koska käyttökelpoista spesifistä hoitoa ei ole toistaiseksi tarjolla. Vakavan nestehukan korjaamiseksi nestettä joudutaan antamaan suonensisäisesti. Antibiootteja käytetään yleisesti toissijaisten bakteeri-infektioiden ennaltaehkäisyyn. Koska virus sietää rajujakin pH- ja lämpötilanmuutoksia ja leviää helposti, sairastunut yksilö pitää eristää. Myös hygieniasta on pidettävä erityistä huolta.


title: Koiran parvovirus

text: Koiranpennut saavat emoltaan vasta-aineita, jos narttu on rokotettu parvovirusta vastaan. Vasta-aineet siirtyvät istukan läpi emon verenkierrosta ja myöhemmin maidon välityksellä. Jotta pentujen saama vasta-ainemäärä olisi mahdollisimman suuri, tulisi narttu rokottaa säännöllisesti ennen astutusta. Emolta saatujen vasta-aineiden antama suoja on kuitenkin lyhytaikainen. Vasta-aineiden taso laskee pennun iän karttuessa normaalin proteiiniaineenvaihdunnan seurauksena. Koska parvovirustartunta on yleinen ja virus säilyy hyvin ympäristössä, on tärkeää suojata nuoret koirat rokottamalla.


title: Alekto

text: Alekto (), leppymätön, on kreikkalaisessa mytologiassa yksi kolmesta erinyksestä eli kostottaresta. Hesiodoksen mukaan hän on saanut alkunsa veritipoista, jotka syntyivät Kronoksen kuohitessa sirpillä isänsä Uranoksen. Hänen sisarensa ovat Megaira ja Teisifone.


title: Alekto

text: Alekton tehtävänä oli rangaista moraalirikkomuksista, kuten vihasta, toisia ihmisiä kohtaan. Hänet mainitaan Vergiliuksen teoksessa "Aeneis" ja Danten "Jumalaisessa näytelmässä".


title: Konversio

text: Konversio tai konvertointi "(eng. conversion, to convert)" on jonkin sisällön tai tiedon muuttamista toiseen käyttötarkoitukseen tai toiseen tekniseen ympäristöön kelpaavaan muotoon. Esimerkiksi multimediassa videon (avi → mpg) tai audion (wma → mp3) voi konvertoida toiseen formaattiin.


title: Konversio

text: Tietotekniikassa konvertointia tehdään yleensä siksi, että materiaalia saadaan katseltua tai toistettua jollain tietyllä laitteella, joka ei tue tiedon alkuperäistä muotoa (kuten mp3-soittimet, DVD-soittimet ja matkapuhelimet). Konvertoinnin yhteydessä tietoa voidaan myös muokata, esimerkiksi lisätä tekstiä videoon tai normalisoida audioraita.


title: Konversio

text: Myös dokumetteja joissa on tekstiä konvertoidaan tiedostomuodosta toiseen, esimerkiksi asiakirjoja pdf -tiedostoiksi.


title: Konversio

text: Konversio voi myös tarkoittaa internet-sivulle (useimmiten verkkokaupalle) asetettavia myyntitavoitteita.


title: Aleksandr N. Abramov

text: Aleksandr Niktivitš Abramov (1905–1973) oli neuvostoliittolainen diplomaatti. Hän toimi maansa ulkoministeriössä sekä suurlähettiläänä Suomessa 1946–1948, Ruotsissa vuoteen 1953 ja sen jälkeen Israelissa. Alun perin Abramov oli leningradilainen historioitsija, joka tunsi hyvin Suomen asiat. Sivistyneisyytensä ja sosiaalisuutensa ansiosta hänen onnistui lyhyenä toimikautenaan luoda tiiviit suhteet moniin suomalaisiin. Abramovin toiminta oli huomattavaa tunnusteluissa, jotka hänen seuraajansa aikana johtivat YYA-sopimuksen syntymiseen.


title: Koverin keskitysleiri

text: Koverin keskitysleiri, myös Koveron keskitysleiri oli miehitetyssä Itä-Karjalassa jatkosodan aikana toimineen Erillisen työkomppanian asemapaikka, virallisesti Linnoitusrakennuspataljoona "Lin.RP HK-A kp 2177". Koska Erillinen työkomppania oli muodostettu kommunisteista, poliittisista vangeista ja muista epäilyttävinä pidetyistä turvasäilöön otetuista kansalaisista, Koverin leiri oli varustettu vankileirin tavoin. Virallisesti kyse ei ollut keskitysleiristä, vaan termiä ovat käyttäneet pääasiassa leiriin suljetut vangit. Aiemmin työkomppania vankeineen oli sijoitettuna Kangasjärvelle ja Säämäjärvelle, mutta pisimmän aikaa se oli sijoitettuna Koveraan, noin 20 kilometrin päähän Aunuksen kaupungista, vanhaan Neuvostoliiton aikaiseen metsätyökeskukseen. Samalla paikalla Koverassa oli toiminut sotavankileiri, joka oli tyhjennetty hieman aikaisemmin puna-armeijan sotavangeista.


title: Koverin keskitysleiri

text: Vangitsemiset turvasäilöön aloitettiin elokuun alussa 1940. Tällöin turvasäilöön vangittiin Suomen-Neuvostoliiton rauhan ja ystävyyden seuran (SNS) johtohenkilöitä ja aktiiveja, jotka olivat heinäkuussa lietsoneet väkivaltaisia mielenosoituksia ja uhkailleet hallitusta Neuvostoliiton miehityksellä. Pidätykset johtivat voimakkaisiin protesteihin Neuvostoliiton suurlähetystöstä, joka oli aktiivisesti toiminut yhteistyössä SNS:n johdon kanssa. Lähetystö vaati muun muassa sisäministeri Ernst von Bornin ja kansanhuoltoministeri Väinö Tannerin eroa, ja Tanner erosikin 15. elokuuta 1940. Laajemmassa mittakaavassa vangitsemiset turvasäilöön toteutettiin vasta toukokuussa 1941.


title: Koverin keskitysleiri

text: Köyliön varavankilan turvasäilövangeista koottiin komppanian verran miehiä rintamayksiköksi. Vangituista suurin osa oli tuomittu aikoinaan valtiorikosoikeudenkäynneissä kansalaisluottamuksensa menettäneiksi, joten he eivät olleet suorittaneet asepalvelusta. Näin 288 miestä vapautettiin turvasäilöstä ja määrättiin saman tien asepalvelukseen.


title: Koverin keskitysleiri

text: Heidät siirrettiin Riihimäelle, missä oltiin kokoamassa syyskuun alussa 1941 Nikke Pärmin johtamaa, pääasiassa rangaistusvangeista koottua Erillistä Pataljoonaa 21 (Er.P.21).


title: Koverin keskitysleiri

text: Riihimäen sotilasalueella heidät otti vastaan kapteeni Arvo Kartano, joka oli Er.P.21:n varakomentaja. Kartano lähetti heti nimenhuudon jälkeen Riihimäen vankilaan 25 henkilöä, jotka olivat entisiä punaupseereja ja tunnettuja agitaattoreita. Nämä miehet vietiin vangittuna Riihimäeltä suoraan Viipurin kautta Karjalankannakselle hautaamaan hyökkäysvaiheessa kaatuneiden neuvostosotilaiden ruumiita, purkamaan miinoituksia ja rakentamaan linnoitteita. Majuri Pärmi piti muille paikan päälle jääneille uusille sotilaille puheen.


title: Koverin keskitysleiri

text:
Turvasäilöläisten koulutus kesti vain kolme päivää, minkä jälkeen yksikkö lähetettiin rintamalle. Joukkoa kuljettanut juna putosi Riihimäen ratapihalla raiteilta, jolloin kahdeksan turvasäilöläistä pääsi karkaamaan, heidän joukossaan tuleva ministeri Yrjö Leino.
Kun Er.P.21 saapui rintamalle, se alistettiin kenraalimajuri Oinosen komentaman Ryhmä O:n alaisuuteen. Vasta lähellä rintamaa miehille annettiin henkilökohtainen ase. Äänisen luoteispuolella pataljoona joutui heti taisteluun ja oli vähällä joutua puna-armeijan saartamaksi. Pataljoonaa vastassa oli neuvostoarmeijan valiorykmentti JR 52, joka oli koottu karjalaisista ja emigranttisuomalaisista. Puna-armeija oli tietoinen suomalaispataljoonan erikoisluonteesta, ja joukkoihin kohdistettiin kovaa propagandaa. Kun jo ensimmäisen viikon aikana noin 80 miestä loikkasi vihollisen puolelle tai muuten karkasi, loput jäljellä olevat noin 200 turvasäilöläistä vedettiin nopeasti pois rintamalta.


title: Koverin keskitysleiri

text: Vankeja ei palautettu turvasäilöön Köyliöön, vaan heistä muodostettiin Erillinen Työkomppania, jonka päälliköksi nimettiin kapteeni Kartano. Virallisesti miehet olivat toisen luokan työpalveluvelvollisia. Vangit päätyivät Kangasjärven ja Säämäjärven kautta lopulta syyskuussa 1942 Koveraan, noin 20 kilometrin päähän Aunuksen kaupungista. Siellä vanhan neuvostoliittolaisen metsätyökeskuksen ympärille perustetulla leirillä he pysyivät kesään 1944 saakka. Joukon vahvuus oli aluksi noin 170 miestä. Koveriin koottiin myös vuonna 1941 Riihimäellä muista turvasäilöläisistä erotettu kahdenkymmenenviiden miehen osasto.


title: Koverin keskitysleiri

text: Työkomppanian päällikkönä Kangasjärven ja myöhemmän Koverin leirin komentajana oli kapteeni Kartano. Hän oli aikaisemmin toiminut Suomenlinnan kurikomppanian päällikkönä, ja sitä ennen Tammisaaren vankilassakin palvelleena hän oli tunnettu kyseenalaisista kurinpitomenetelmistään.


title: Koverin keskitysleiri

text: Vankiparakeissa valaistukseen käytettiin päreitä. Ainoastaan vankien keittiössä oli karbidilamppu. Leirin vartijoilla oli valonlähteenä öljy- ja karbidilamput. Pakeneminen estettiin kolminkertaisella piikkilanka-aidalla, joka Taito Tiihosen muistelmien mukaan oli sähköistetty.


title: Koverin keskitysleiri

text: Koverassa työkomppanian tehtävänä oli tuottaa muun muassa halkoja armeijan tarpeeseen. Siksi useimmat miehistä työskentelivät metsätöissä, ja päivittäisenä mieskohtaisena tavoitteena oli kaksi kuutiometriä halkoja.


title: Koverin keskitysleiri

text: Muonituksessa leiriläiset saivat vankinormin mukaista ruokaa, joka oli tarkoitettu korkeintaan kevyen työn tekijöille. Raskaaseen metsätyöhön tuo ruoka oli aivan riittämätöntä, ja aliravitsemus alkoi pian vaivata leiriläisiä. Hengenpitimikseen leiriläiset söivät salaa pyydystämiään rottia, käärmeitä ja sammakoita. Vangeilta oli esimerkiksi sienten kerääminen kielletty: jos vartijat huomasivat sitä tapahtuvan, ruoka hävitettiin.


title: Koverin keskitysleiri

text: Töitä tehtiin joulupäivää lukuun ottamatta joka päivä miesten terveydentilasta riippumatta. Leirillä oli sairaustapauksia varten lääkintäupseerina vänrikki Lauri Oikari, jonka tehtävänä oli vankien myöhempien muistelmien mukaan huolehtia, että myös sairaat pakotettiin töihin. Koska leirillä ei ollut sairasosastoa, vaikeasti sairaat ja kuolevat vangit kuljetettiin pois leiriltä.


title: Koverin keskitysleiri

text:
Henkilökuntaan valikoitui vangeista piittaamattomia suojeluskuntalaisia ja Lapuan liikkeen kannattajia. Jos joku avusti tai pyrki osoittamaan myötämielisyyttä vankeja kohtaan, hän sai pikaisen komennuksen etulinjaan. Erään karkaamistapauksen yhteydessä pidätettiin sotamies, jonka repusta löydettiin vangin kirje omaisille. Hänet tuomittiin kahden kuukauden kovennettuun arestiin ja lähetettiin sen jälkeen etulinjaan. Vartijoiden apuna oli myös vartiokoira, joka oli opetettu puremaan vankeja.
Vangittuina olevien omaisten valitettua leirin olosuhteista SDP:n eduskuntaryhmälle, kuten myös leirin saaman kansainvälisen huomion takia, olot jonkin verran paranivat. Kesäkuussa 1943 kapteeni Kartano vapautettiin tehtävästään ja komennettiin Aunuksen komendantiksi. Leirin uudeksi komentajaksi määrättiin entinen Etsivän keskuspoliisin etsivä, itsekin kyydityksistä kuritushuonetuomion istunut luutnantti Kosti-Paavo Eerolainen. Eerolaisen tullessa päälliköksi leiriläisiä oli noin 150.


title: Koverin keskitysleiri

text: Eerolainen nosti halkotavoitteen kahteen ja puoleen kuutioon, mutta nosti vastaavasti tavoitteen saavuttaneiden ruoka-annoksen täydeksi sotamuona-annokseksi. Tämä helpotti leirin ravitsemustilannetta niin paljon, että Eerolaisen aikana nälästä johtuvia kuolemantapauksia ei enää sattunut. Talvivaatteet miehet saivat vasta keväällä 1944 oltuaan leirillä jo kaksi talvea.


title: Koverin keskitysleiri

text: Vangituilla oli leirissä tiukka keskinäinen kuri, jota ylläpitivät entiset punaupseerit ja agitaattorit. Kuri oli erityisen tiukkaa ideologisissa kysymyksissä: Kun ankarista vatsavaivoista kärsinyt vanki huusi tuskissaan "Jumala auta! Jeesus auta!", niin kanssavangit ryhmittyivät vastakkaiselle seinustalle selät käännettynä kohti entistä aateveljeään. Eerolainen pyrki saamaan tietoja vangeista ja vankien toiminnasta värväämällä vankien joukosta urkkijoita. Jos vangit onnistuivat paljastamaan urkkijan, oli tämän muutettava pois vankiparakeista. Vangittuja kohtaan pyrittiin käyttämään myös suostuttelua: hylkäämällä oman aatteensa vanki pääsi lähtemään pois leiriltä tai sai helpompia töitä. Leiriltä siirrettiin Eerolaisen aikana pois tämänkaltaisten tapahtumien vuoksi kaikkiaan lähes kolmannes vangeista.


title: Koverin keskitysleiri

text: Vapaa-aikansa vangit pyrkivät käyttämään hyväksi esimerkiksi luennoimalla toisilleen vasemmistolaisista poliittisista teorioista kuten "Työväenliike ja marxilainen maailmankatsomus" tai "Johdatus työväenluokan maailmankatsomukseen". Vankeusaikana opiskeleminen oli tuttua monille jo muun muassa Tammisaaren vankilassa aiemmin olleille.


title: Koverin keskitysleiri

text: Kesäkuussa 1944 puna-armeijan suurhyökkäyksen alettua suomalaiset tyhjensivät leirin ja polttivat sen. Vangit marssitettiin kymmenessä päivässä noin 240 kilometrin matkan ensin Suomen puolelle, sitten Värtsilässä heidät lastattiin junaan, joka vei heidät Parkanon asemalle. Matka jatkui jalkamarssilla Karviaan, Rihkaan siirtolaan, jonne muut Köyliön turvasäilöläiset oli siirretty lokakuussa 1942, minne he saapuivat heikossa kunnossa, koska heidän ruoka-annoksensa pienennettiin metsätöiden loputtua takaisin vankien normaaliannokseksi. Matkan aikana vankeja muun muassa pahoinpideltiin pieksemällä kepeillä Kun vangit saapuivat Karvian varavankilaan, leiriläiset luulivat olevansa välittömästi vapaat armeijasta ja ilmaisivat kirpeästi mielipiteensä vartijoilleen. Koska virallista luovutusta ei ollut vielä tehty, Eerolainen vastasi puhuttelemalla ensin leiriläisiä ja pitämällä sitten nääntyneille vangeille läheisellä suolla tunnin mittaiset kurinpalautussulkeiset. Ennen poistumistaan Karvialta Eerolainen poltatti työkomppanian arkiston.


title: Koverin keskitysleiri

text: Sodan päätyttyä kaikki turvasäilöön otetut vangit vapautettiin välirauhansopimuksen nojalla heti syyskuussa sen tultua voimaan. Koverilaisia oli noista 106. Neljä viimeistä vankia vapautettiin vasta marraskuussa 1944 valvontakomission puututtua asiaan. He olivat aiemmin yrittäneet paeta Koverin leiriltä ja siten saaneet kuritushuonetuomiot. Kapteeni Kartano sai sodan jälkeen lyhyen tuomion virkavirheestä toimestaan Koverin leirin päällikkönä. Myös Eerolainen oli kommunististen lehtien ja Neuvostoliiton radion parjauskampanjan kohteena ja Kartanon tuomion sekä kahden punaisen Valpon pidätysyrityksen jälkeen pakeni Ruotsiin, mistä hän palasi takaisin Suomeen vasta Valpon hajottamisen jälkeen vuonna 1953. Huolimatta entisten vankien kritiikistä leirin kuria kohtaan, ei mitään laitonta voitu osoittaa tapahtuneen, eikä Eerolaista koskaan syytetty mistään Koveriin liittyvästä. Vänrikki Lauri Oikari kaatui 23. heinäkuuta 1944 Kannaksella.


title: Koverin keskitysleiri

text:
Koverin leirin maineen loivat leiriläisten muistelmat, joiden Jussi Niinistö väittää olevan kirjoitetun korvausvaatimusten vauhdittamiseksi ja marttyyrikuvan luomiseksi. Niinistö myös kiistää Vankienhuoltolaitoksen historiassa esitetyn näkemyksen, että Koveri olisi ollut keskitysleiri sanan nykyisessä merkityksessä. Myös muista vankiloista joihin turvasäilöläisiä oli sijoitettuna käyttivät muistelmien kirjoittajat nimitystä "keskitysleiri".
Koverin leirillä, kuten Karviassa ja Hämeenlinnan naisvankilassakin, oli tulevia SKDL:n kansanedustajia ja muihin yhteiskunnallisesti tai poliittisesti vaikutusvaltaisiin virkoihin myöhemmin nousseita henkilöitä, kun äärivasemmistolainen toiminta sallittiin välirauhansopimuksen yhteydessä. Eduskuntaan valittiin muun muassa Matti Janhunen, Sulo Muuri ja Toivo Lång. Kaarlo Kivilahti toimi sodan jälkeen punaisen Valpon apulaispäällikkönä. Kirjailijoina samalla poliittisesti aktiiveja olivat ainakin Nestori Parkkari ja Harry Verner Vuorinen.


title: Koverin keskitysleiri

text: Koverin entiset vangit pystyttivät vuonna 1993 leiripaikalle kivisen muistomerkin, jossa luki suomeksi ja venäjäksi: ”Tällä paikalla sijaitsi 170 suomalaisen sodanvastustajan keskitysleiri 15.9.1942–18.6.1944”. Muistomerkki joutui kuitenkin pian tihutyön kohteeksi, ja muistokivi teksteineen katosi.


title: Monastir

text: Monastir () on 71 500 asukkaan kaupunki Tunisiassa 20 kilometriä Soussesta etelään. Perinteisesti kalastuksesta elantonsa saanut kaupunki on nykyään merkittävä turistikeskus. Monastir on Monastirin kuvernoraatin pääkaupunki.


title: Monastir

text: Monastirissä sijaitsee Habib Bourguiban lentoasema.


title: Monastir

text: Monastir on yksi Tunisian yliopistokaupungeista.


title: Aad de Mos

text: Aad de Mos (s. 27. maaliskuuta 1947 Haag) on alankomaalainen jalkapallovalmentaja.


title: Crazy Little Thing Called Love

text: Crazy Little Thing Called Love on rock-yhtye Queenin single albumilta "The Game". Kappale on myös ainoa, jossa kappaleen säveltänyt, Queenin edesmennyt laulaja Freddie Mercury soittaa kitaraa. Kappale tehtiin Elvis Presleyn muistolle, jonka huomaa kappaleen sävellyksestä, sanoista ja laulutyylistä. Freddie Mercury on kuulemma säveltänyt kappaleen muutamassa minuutissa makoillessaan kylpyammeessa hotellissa.


title: Fedot Tumusov

text: Fedot Semjonovitš Tumusov (Федот Семёнович Тумусов; s. 30. kesäkuuta 1955 Edjugjaissa, Üöhee Bülüün rajonissa Jakuuttien ASNT:ssa) on sahalainen poliitikko. Hän on toiminut kansanedustajana Sahan parlamentissa, Il Tumenissa, vuodesta 2002 lähtien.


title: Fedot Tumusov

text: Tumusov on opiskellut Novosibirskin Rakennusinstituutissa. Vuosina 1989–1992 hän jatko-opiskeli NKP:n (myöhemmin Venäjän valtionhallinnon akatemian) keskuskomitean alaisessa yhteiskuntatieteellisessä akatemiassa. Tumusov on taloustieteiden tohtori ja kansainvälisen investointi- ja rakennustalous akatemian jäsen.


title: Fedot Tumusov

text: Tumusov aloitti työskentelyn talousinsinöörinä Etelä-Sahassa sijaitsevassa Nerjungrin kaupungissa sijaitsevassa Promstoin trustissa vuonna 1979. Vuonna 1984 hän siirtyi JakutAgroProsStoin järjestön liikkuvan mekaniikan osaston johtajaksi. Vuosina 1987–1989 hän työskenteli opettajana Jakutian puolueen alueellisen komitean rakennusosastolla. Vuosina 1991–1993 hän toimi Sahan tasavallan korkeimman neuvoston kauppasuhteita ja kaupankäyntiä suunnittelevan komitean puheenjohtajana. Vuosina 1993–2003 hän toimi SAPI-rahaston (talous ja teollisuusryhmä) johtajana.


title: Fedot Tumusov

text: Tumusov oli ehdolla Sahan presidentiksi tammikuussa 2002 pidetyissä vaaleissa. Hän tuli toiseksi 34,6 prosentin äänisaaliilla, Vjatšeslav Štyrovin tullessa valituksi 59,2 prosentin äänisaaliilla.


title: Stora Sjöfallet

text: Stora Sjöfallet on osa kolmen kansallispuiston muodostamaa yhtenäistä aluetta Pohjois-Ruotsissa. Stora Sjöfalletin pinta-ala on 127 800 ha (1 278 km²). Kansallispuisto on perustettu vuonna 1909. Se kuuluu Euroopan Unionin Natura 2000 -ohjelmaan.


title: Stora Sjöfallet

text: Se on pohjoisin osa neljän kansallispuiston kokonaisuutta, jota yhteensä nimitetään Laponiaksi. Stora Sjöfallet rajoittuu eteläiseltä puolelta Sarekin kansallispuistoon, mutta sillä on lännessä myös vähän yhteistä rajaa Padjelantan kansallispuiston kanssa.


title: Stora Sjöfallet

text: Kansallispuistoon kuuluvat lähimmät vuoret Stora Lule -joen vesistöön kuuluvan Akkajauren ympärillä. Järvi on padottu ja paikalla tuotetaan myös tuulivoimaa. Padon yli kulkee hyvä kävelyreitti, jonka eteläpuolella jatkuvat kävelyreitit syvemmälle kansallispuistoalueelle. Korkein huippu Stora Sjöfalletin alueella on Akka (2 016 m), jota on myös kutsuttu "Lapin tyttäreksi". Muut huiput ovat pääasiassa tuhannen ja kahden tuhannen metrin välillä.


title: Stora Sjöfallet

text: Suuret korkeuserot saavat aikaan kasvillisuustyyppien vaihtelun: alueella esiintyy aarnimetsää, vaivaiskoivumetsikköjä ja tunturipaljakkaa. Kallioperän vähäisen kalkkimäärän takia kasvillisuus on ohutta suurissa osissa puistoa. Vesivoiman rakennus on vaikuttanut negatiivisesti eläimistöön. Maakotka pesii alueella.


title: Stora Sjöfallet

text: Kansallispuiston perustamisen tarkoituksena oli suojella Stuor Muorkkegårttje -vesiputous ja sitä ympäröivä tunturiluonto. Eduskunta päätti vuonna 1919, että vesiputouksen yläpuolinen vesistö rajataan pois kansallispuistosta. Sen jälkeen vesivoiman hyväksikäyttö on toteutunut useissa vaiheissa ja vesiputous on menettänyt suuruutensa.


title: Stora Sjöfallet

text: Alueella on Sörkaitumin ja Sirkan lapinkylien porojen laidunmaat.


title: Marc Lévy

text: Marc Lévy (s. 16. lokakuuta 1961, Boulogne-Billancourt, Ranska) on ranskalainen kirjailija.


title: Marc Lévy

text: Lévy opiskeli Paris-Dauphinén yliopistossa. Hän on asunut vuosina 1984–1991 Yhdysvalloissa, jossa hän perusti kaksi tietokonegrafiikkaan erikoistunutta yritystä. Hänellä on ollut myös sisustusarkkitehtuuritoimisto.


title: Marc Lévy

text: Lévysta tuli kirjailija leskeksi jäätyään. Hän kirjoitti ensimmäisen kirjansa pojalleen kertomasta tarinasta, jota hän sepitti nukuttaessaan tätä. Sisar luki käsikirjoituksen ja lähetti sen kustantajalle. "Et si c’était vrai…" kertoo leskeksi jääneeksi miehestä, joka kerran kotiin palatessaan löytää kylpyhuoneestaan nuoren naisen astraalihahmon. Nainen on koomassa, eivätkä muut voi nähdä häntä.


title: Marc Lévy

text: Romaani on käännetty 32 kielelle. Suomeksi se ilmestyi vuonna 2001 nimellä "Tapahtui kerran San Franciscossa...". Myöhemmin se julkaistiin uudelleen nimellä "Jospa se vain olisi totta…" (2005). Lévy myi romaaninsa oikeudet Steven Spielbergille, joka teki siitä elokuvan "Jospa se vain olisi totta".


title: Marc Lévy

text: Lévy asuu Lontoossa poikansa Louisin kanssa.


title: Megaira

text: Megaira (), kauna, on yksi kreikkalaisen mytologian kolmesta erinyistä eli kostottaresta. Kuten sisarensa Alekto ja Teisifone, myös hän syntyi veritipoista, jotka putosivat mereen, kun Kronos kuohitsi sirpillä isänsä Uranoksen. Toisten lähteiden mukaan erinyit ovat Haadeen tai Nyksin jälkeläisiä.


title: Megaira

text: Megairaa pidetään mustasukkaisuuden ja kateuden aiheuttajana. Hän saa ihmiset tekemään rikoksia – erityisesti aviorikoksia.


title: I Want It All

text: I Want It All on brittiläisen rock-yhtye Queenin kappale yhtyeen levyltä "The Miracle". Kappale on koko yhtyeen yhdessä säveltämä. Yhtyeen kitaristi Brian May laulaa kappaleesta B-osan. Kappaleesta on kaksi eri versiota; albumiversio ja kuuluisampi singleversio, joka on esimerkiksi yhtyeen Greatest Hits II -albumilla. Singleversio alkaa sanoilla ""I want it all, I want it all, I want it all and I want it now"", mutta albumiversio alkaa Brian Mayn kitarariffillä. Kappaleen lopussa tulee hevimusiikille tyypillinen kohta, jossa rummut lyövät nopeasti ja kitaralla tulee nopeaa venytyssoittoa. Kappale onkin yksi Queenin raskaimmista kappaleista Innuendon ja Hitmanin ohella.


title: I Want It All

text: Single ylsi Suomen virallisen listan sijalle 6.


title: Space Jam

text: Space Jam on vuonna 1996 ensi-iltansa saanut komediaelokuva, jonka pääosassa on koripalloilija Michael Jordan. Elokuvassa esiintyy myös Looney Tunes -animaatiohahmoja. Elokuvan on ohjannut Joe Pytka ja tuottanut Ivan Reitman. Elokuvalle tehtiin jatko-osa "" vuonna 2003. Acclaim Entertainment on tehnyt elokuvasta pelin PC-DOSille, Sega Saturnille ja PlayStationille.


title: Space Jam

text:
Avaruusolennot kaipaavat omalle planeetalleen uusia vetonauloja. Niinpä he aikovat pomonsa käskystä kaapata Väiski Vemmelsäären kumppaneineen Maasta. Väiskillä ja kumppaneilla on kuitenkin oikeus puolustaa itseään. Niinpä he sopivat koripallo-ottelun vedoten avaruusolioiden pieneen kokoon. Avaruusolennot onnistuvat kaappaamaan kuitenkin NBA-pelaajilta taidot, minkä ansiosta heistä tulee jättiläismäisiä ja äärimmäisen taitavia monstereita. Niinpä Väiski kumppaneineen tarvitsee apuvoimia, ja he turvautuvat koko universumin parhaan koripallopelaajan Michael Jordanin apuun, jonka he kaappaavat golf-reiän kautta piirrosmaailmaan.
Suomenkielisen dubbauksen on tuottanut Tuotantotalo Werne, ohjaajana ja kääntäjänä Annamari Metsävainio.


title: Ellen G. White

text: Ellen G. White (26. marraskuuta 1827 – 16. heinäkuuta 1915) oli amerikkalainen kristillinen kirjailija ja uskonnollinen johtaja, jonka profeetallisena pidetty toiminta vaikutti seitsemännen päivän adventismin syntyyn. Hänellä on edelleen vahva asema ja auktoriteetti sekä opillisissa asioissa että käytännön jumalanpalveluselämässä liikkeen sisällä.


title: Ellen G. White

text: Adventistien parissa Whiten kerrotaan saaneen elämänsä aikana satoja näkyjä, joiden perusteella hän kirjoitti kirjoja. Myös yhden tärkeimmistä kirjoistaan, "Suuren taistelun", hänen on sanottu kirjoittaneen näyn inspiroimana. Whiten teoksia ovat muun muassa evankelioiva kirjanen "Tie Kristuksen luo" sekä hyvän ja pahan välistä ristiriitaa käsittelevä ja Raamattua selittävä "Aikakausien taistelu" -kirjasarja, joka on ilmestynyt suomeksi nimellä "Alfa ja Omega". Sarjaan kuuluu viisi teosta "Patriarkat ja profeetat", "Profeetat ja kuninkaat", "Aikakausien toivo", "Apostolien teot" ja "Suuri taistelu". Alfa ja Omega -sarjassa näiden viiden teoksen teksti on jaettu kahdeksaksi osaksi. White on tälläkin hetkellä maailman yksi luetuimmista kristillisistä naiskirjailijoista. Hänen teoksensa "Tie Kristuksen luo" on maailman yksi laajalevikkisimmistä hartauskirjoista, aivan viiden levinneimmän joukossa.


title: Ellen G. White

text: Whiten kirjallista tuotantoa kutsutaan seitsemännen päivän adventistien piirissä yhteisnimellä "Profetian henki" (The Spirit of Prophecy). Ellen Whiten vaikutus oli voimakasta myös liikkeen terveystyön, koulutyön ja raittiustyön kehittymisessä.


title: Ellen G. White

text: White sai yhdeksänvuotiaana vakavan iskun päähänsä. Neurologian professori Gregory Holmes on väittänyt, että Whitelle kehittyi iskun seurauksena ohimolohkoepilepsia, joka selittäisi näyt. Näkemystä on myös kritisoitu, lisäksi Whiten kokemat näyt olivat varsin pitkäkestoisia, mikä on ohimolohkoepilepsiassa epätavallista.


title: Suovehka

text:
Suovehka eli vehka ("Calla palustris") on kosteiden paikkojen kasvi, sukunsa ainoa laji. Viherkasviharrastajat kutsuvat joskus monia muitakin vehkakasvien heimon jäseniä vehkoiksi, joten tätä lajia on syytä kutsua suovehkaksi.
__notoc__
Suovehkan lehdet ovat meheviä, sydämenmuotoisia ja noin 10 cm pitkiä. Kukinto on 3–4 cm pitkä tiivis vihertävänvalkea tähkä, ja sitä suojaa suuri valkea suojuslehti. Marjat ovat kirkkaan punaisia, ja leviävät kellumalla veden pinnalla. Kasvin kaikki osat ovat myrkyllisiä.


title: Suovehka

text: Suovehka kasvaa Keski-, Itä- ja Pohjois-Euroopassa, Pohjois-Aasiassa ja Pohjois-Amerikan pohjoisosissa: Alaskassa, Kanadassa sekä Yhdysvaltojen koillisosassa.


title: Suovehka

text: Suovehka kasvaa soilla, lampien sekä järvien rannoilla.


title: Suovehka

text: Suovehkan juurakko sisältää runsaasti tärkkelystä, ja sillä saattaa olla varsin hyvä ravintoarvo. Sitä onkin petun ohella käytetty hätäravintona nälkävuosina sekä muulloinkin sianruokana. Juurakko on kuitenkin myrkyllinen, kuten kasvin muutkin osat, mutta keitettäessä tai kuivattaessa ainakin suuri osa sen sisältämistä myrkyistä hajoaa vaarattomiksi aineiksi. Näin käsiteltynäkin se on silti erittäin pistävän makuinen, ja esimerkiksi Carl von Linné ihmettelikin, kuinka sitä on edes nälkävuosina voitu syödä.


title: Teisifone

text: Teisifone (), murhien kostaja, oli kahden eri hahmon nimi kreikkalaisessa mytologiassa.


title: Teisifone

text: Teisifone oli yksi kolmesta erinyksestä - kostottaresta - kreikkalaisessa mytologiassa. Kuten sisarensa Alekto ja Megaira, myös hän oli saanut alkunsa veritipoista, jotka syntyivät Kronoksen kuohitessa sirpillä isänsä Uranoksen.


title: Teisifone

text: Teisifonen tehtävänä oli rangaista murhista, erityisesti silloin, kun ne kohdistuivat omaan sukuun.


title: Teisifone

text: Vergiliuksen teoksessa "Aeneis" Teisifone kuvataan Tartaroksen porttien vakavaksi vartijaksi, joka vahtii yötä päivää yhä alaspäin vaeltavia sieluja.


title: Teisifone

text: Teisifone oli Alkmaionin ja Manton tytär. Alkmaion jätti Teisifonen ja tämän veljen Amfilokhoksen nuorina Korintin kuninkaan Kreonin luokse kasvatettavaksi. Teisifonen vartuttua ja tultua tavattoman kauniiksi, Kreonin puoliso myi tämän orjuuteen peläten tämän vievän miehensä mielenkiinnon kauneutensa avulla. Sattumalta Alkmaion kuitenkin osti tämän tuntematta tätä, ja hänen henkilöllisyytensä paljastui Alkmaionin palattua Korinttiin hakemaan lapsiaan.


title: Siansorkka

text: Siansorkka eli kaksoispolvi on solmu, jota käytetään esimerkiksi tavaran ripustamiseen kaiteeseen tai pujoksen päättelemiseen. Siansorkalla voidaan myös nopeasti kiinnittää esimerkiksi vene pollariin, koska solmun voi tehdä valmiiksi ja pudottaa paalun ylitse. Solmu helppo ja nopea tehdä, ja se on helppo avata myös kormituksen jälkeen. Sen pystyy myös avaamaan, kun siihen kohdistuu kuormitus. Siansorkka voi kuitenkin löystyä itsekseen, joten veneen kiinnittämiseen pitemmäksi aikaa kannattaa käyttää paalusolmua.


title: Siansorkka

text: Sen vanha nimi on ollut "rakentajasolmu".


title: Siansorkka

text: Ulkosorkka on muunnos siansorkasta.


title: Mia Strömmer

text: Mia Marianne Strömmer (s. 26. helmikuuta 1974 Tampere) on entinen yleisurheilija, jonka päälaji oli moukarinheitto. Strömmer kärsi urallaan loukkaantumisista sekä muista terveysongelmista ja joutui lopettamaan kilpauransa allergiaperäisen astman vuoksi vuonna 2004 todettuaan ettei pysty sairautensa takia harjoittelemaan täysipainoisesti Ateenan kesäolympialaisia varten.


title: Mia Strömmer

text: Strömmer voitti moukarinheiton suomenmestaruuden Kalevan kisoissa vuosina 1996, 1999, 2000 ja 2001. Hän edusti Suomea kansainvälisellä tasolla yleisurheilun EM-kisoissa Budapestissa 1998, Sydneyn kesäolympialaisissa 2000 ja yleisurheilun MM-kisoissa Edmontonissa 2001, mutta ei selviytynyt yhdessäkään kisassa loppukilpailuun saakka.


title: Mia Strömmer

text: Strömmer heitti edelleen voimassa olevan naisten moukarinheiton suomenennätyksen (69,63 m) 24. maaliskuuta 2001 Potchefstroomissa, Etelä-Afrikassa.


title: Mia Strömmer

text: Strömmer kirjoitti yhdessä Tiia Hautalan kanssa vuonna 2007 kirjan "Vieläkös te urheilette?" (ISBN 9789524646550, Pilot-Kustannus Oy).


title: Swahili

text: Swahili voi tarkoittaa:


title: TUI fly Belgium

text: TUI fly Belgium on belgialainen lentoyhtiö. Se on perustettu vuonna 2003 nimellä TUI Airlines Belgium. Vuonna 2005 se liitettiin TUI AG -konserniin, jonka yhteydessä nimeksi vaihtui Jetairfly. Alkuperäinen nimi palautettiin 2016 TUI:n brändien yhdistämisprojektissa, ja myöhemmin nimi muuttui nykyiseen muotoonsa. TUI fly Belgiumin kotikenttä on Brysselin lentoasema.


title: TUI fly Belgium

text: TUI-konserniin kuuluvat lisäksi TUI Airways Yhdistyneessä kuningaskunnassa, TUI fly Netherlands Hollannissa, TUI fly Nordic Pohjoismaissa, TUI fly Deutschland Saksassa sekä Corsair International Ranskassa.


title: TUI fly Belgium

text: Heinäkuussa 2016:


title: TUI fly Belgium

text: TUI fly Belgium, silloinen Jetairfly, sai ensimmäisen Boeing 787-8 -lentokoneensa (OO-JDL) 4. joulukuuta 2013. Yhtiöstä tuli ensimmäinen belgialainen Boeing 787 -konetta käyttävä lentoyhtiö. Konetyypin oli tarkoitus korvata yhtiön Boeing 767:t ja palvella Meksikon ja Karibian reiteillä.


title: Vehkakasvit

text: Vehkakasvit ("Araceae") on kasviheimo, jonka useimmat lajit voi tunnistaa erityisen muotoisesta vehkamaisesta kukinnosta, jossa varsinaiset kukat muodostavat tiiviin tähkän, jota suojaa yksipuolinen suuri suojuslehti. Heimoon kuuluu yli 3700 lajia, jotka jaetaan 107 sukuun. Useimmat niistä elävät tropiikissa, ja monia käytetään huonekasveina. Muutaman lajin hedelmiä käytetään tropiikissa myös ravinnoksi.


title: Vehkakasvit

text: Angiosperm Phylogeny Group siirsi molekyylibiologisten tutkimusten jälkeen myös limaskat ("Lemna") tähän heimoon.


title: Vehkakasvit

text: Vehkakasvit ovat ulkoasultaan melko vaihtelevia. Eräät ovat vapaana veden pinnalla kelluvia, pääosa maahan juurtuneita ja juurakollisia; pystyjuurakko on toisilla mukulamainen. Varret ovat joko pystykasvuisia tai rentoja ja köynnöstäviä. Lehdet ovat jakautuneet kahteen osaan: vahvaksi valeruodiksi ja leveäksi lavaksi. Lavassa on vahva (vale)keskisuoni, ja pikkusuonet ovat poikittaisia ja muodostavat verkkomaisen suonituksen. Valeruodin kanta on levinnyt korvakemaisiksi ulokkeiksi; harvoin siinä on kieleke eli ligula.


title: Vehkakasvit

text: Kukinto on vanallinen, sen suojuslehti hyvin kehittynyt ja usein värikäs. Itse kukinto on tiheän tähkämäinen puikelo (spadix), ja siinä on runsaasti perättömiä, esilehdettömiä ja 2–3-lukuisia kukkia. Kun ulompia kehälehtiä on kolme, niistä keskimmäinen on varren puoleinen (adaksiaalinen). Yleensä kehälehdet ovat erillisiä toisistaan. Ponnet avautuvat kukan keskustasta poispäin. Siitepölyhiukkasessa on ekteksiini-kerros. Emilehdet ovat tyvestään rakkomaisia, ja sisus on eritteen täyttämä. Vartalo on lyhyt. Sikiäimen siemenaiheet ovat vaihtelevissa määrin kuljetussolukkoa vailla. Hedelmä on marja. Siemenkuori on monisolukerroksinen. Sirkka- eli alkeislehti on yhteyttämätön. Peruskromosomiluku vehkakasveilla on x=6.


title: Vehkakasvit

text: Juuren hypodermi eli sisäketto on dimorfinen. Siiviläputkien plastideissa on vararavintona sekä proteiinia että tärkkelystä. Valeruodin johtojänteet ovat hajallaan.


title: Vehkakasvit

text: Vehkakasvisukuja tunnetaan 117, ja niissä on yhteensä 4095 lajia. Alaheimoja erotetaan kahdeksan.


title: Vehkakasvit

text: Alaheimossa on vain yksi laji: "Gymnostachys anceps", joka kasvaa Itä-Australiassa. Sen lehdet sijaitsevat kahdessa rivissä eivätkä ole ruodillisia, vaan tasasoukkia, silposuonisia ja laidoilta pienihampaisia. Kukinto on haarainen ja suojuslehti (spatha) puuttuu. Kukat ovat 2-lukuisia. Heteenponsien rakojen yläpuolella on ponnen puoliskojen muodostama kärki. Sikiäin on 1-lehtinen, luotti erittämätön. Emilehdessä on yksi 1-kalvoinen siemenaihe sikiäimen kärjessä. Siemenessä on runsas, vihreä ja tärkkelystä sisältävä endospermi (ravintovarasto). Myös alkio on vihreä. Lajin kromosomiluku on n=12.


title: Vehkakasvit

text: Alaheimoon kuuluu kolme sukua (keltapuikelot "Orontium", majavankaalit "Lysichiton" ja haisuhuput "Symplocarpus"), joissa on yhteensä kuusi lajia. Ne kasvavat Itä-Aasian lauhkeissa osissa ja Pohjois-Amerikan itäosissa. Lehtiasento on kierteinen, lehdet muodoltaan soikeita. Kukinnon suojus on kookas ja terälehtimäinen, harvoin se puuttuu. Kukat ovat 2–3-lukuisia. Sikiäin on yleensä kehänalainen. Kussakin emilehdessä on 1–2 siemenaihetta enemmän tai vähemmän pohjaan kiinnittyneinä. Siemenaihe on 2-kalvoinen ja ulompi kalvo eli integumentti on paksu (22+ solukerrosta). Siemenen endospermi on niukka tai puuttuu kokonaan. Alaheimon kasvien kromosomiluku n = 13–15.


title: Vehkakasvit

text: Alaheimo on monissa kasvisysteemeissä tunnettu aiemmin limaskakasvien heimona ("Lemnaceae"). Siinä on viisi sukua ja 37 lajia, joita tavataan ympäri maapallon seisovissa sisävesissä. Limaskakasvit ovat varrettomia ja kelluvia, joskus jopa juurettomia vesikasveja. Vesielämään sopeutumisesta kertoo mm. putkiloiden puuttuminen kuljetussolukosta. Sekovarsimaisessa versossa, jossa ei voi tehdä eroa varren ja lehtien välillä, on vain yksi suoni. Kukinto on surkastunut, eikä puikeloa voi erottaa. Kukissa ei ole kehälehtiä, heteitä on yksi tai kaksi, emilehtiä yksi. Emin luotti on suppilomainen. Emilehdessä on 1–7 siemenaihetta. Hedelmä on eräänlainen pähkylä. Kromosomiluku n = 10 ja limaskakasveilla esiintyy paljon polyploidiaa ja dysploidiaa.


title: Vehkakasvit

text: Tämän alaheimon suvut ovat pistelimaskat tai täplälimaskat "Landoltia", limaskat "Lemna", isolimaskat "Spirodela", vesilinssit "Wolffia" ja "Wolffiella".


title: Vehkakasvit

text: Alaheimossa on neljä sukua ja 900 lajia. Siihen kuuluvat mm. koko vehkakasvien runsaslajisin suku flamingokukat ("Anthurium"), jossa on 825 lajia, sekä suku "Pothos", jossa on 70 lajia. Muut suvut ovat pieniä. Alaheimon kasveja tavataan trooppisesta Amerikasta, Madagaskarista Etelä- ja Kaakkois-Aasiaan ulottuvalla alueella, Malaijien saaristossa ja Koillis-Australiassa.


title: Vehkakasvit

text: Alaheimon kasvien kukinnon suojuslehti (spatha) ei sulje sisäänsä puikeloa ja on vaihtelevissa määrin taipunut. Kukat ovat 2–3-lukuisia. Sikiäimessä on yksi tai kaksi siemenaihetta pohja- tai laitaistukassa. Spatha on jäljellä vielä hedelmävaiheessakin. Siemenen endospermi on tärkkelyspitoinen tai puuttuu. Kromosomiluku n = (10) 12 (14–15).


title: Vehkakasvit

text: Tämän alaheimon sukuja ovat flamingokukat ("Anthurium"), "Pedicellarum", "Pothoidium" ja "Pothos".


title: Vehkakasvit

text: Alaheimo käsittää 12 sukua (mm. peikonlehdet ja viirivehkat ja 360 lajia, jotka ovat levinneet trooppiseen Aasiaan, Tyynenmeren saarille, Etelä-Amerikkaan ja vähemmässä määrin Afrikkaan.


title: Vehkakasvit

text: Monsteroideae-vehkakasvit ovat ulkoasultaan vaihtelevia, joukossa on jokunen päällyskasvikin. Kukat ovat 2–3-lukuisia, kehälehdet usein puuttuvat. Kussakin emilehdessä on 1–4, harvoin paljon siemenaiheita usein pohjaistukassa. Spatha karisee hedelmäasteella. Hedelmän sisus usein limainen, ja siemenissä on endospermi tai se puuttuu. Kromosomiluku n = 12, 14, 15, 21; ryhmässä on paljon polyploidiaa; tavallinen luku on n = 30.


title: Vehkakasvit

text: Tämän alaheimon suvut ovat "Alloschemone", "Amydrium", "Anadendrum", kultaköynnökset "Epipremnum", "Heteropsis", "Holochlamys", peikonlehdet "Monstera", neulavehkat "Rhaphidophora", "Rhodospatha", "Scindapsus" (hopeaköynnös), viirivehkat "Spathiphyllum" ja "Stenospermation".


title: Vehkakasvit

text: Alaheimossa on kymmenen sukua, jotka käsittävät yhteensä 58 lajia, jotka ovat kotoisin Intiasta, Kaakkois-Aasiasta ja Tyynenmeren saarilta; yksi suku ("Lasimorpha") kasvaa Afrikassa.


title: Vehkakasvit

text: Kasvit ovat mukulallisia tai juurakollisia, maalla kasvavia tai pohjaan juurtuneita vesikasveja. Usein ne ovat eri tavoin okaisia. Kasveissa on maitiaisputkia. Lehtien valeruoti on pitkä, käsnäinen, piikkinen tai kirkkaan värinen; vaihtelevissa määrin ruodin kärjessä on taive. Kukinnon kukat avautuvat ensin kärjestä avautumisen jatkuessa tyveä kohti. Kukka voi joskus olla kehätön. Emilehtiä on yksi tai monta (jopa 16), jolloin ne ovat kasvaneet yhteen. Kussakin sikiäimen lokerossa on yksi tai harvemmin useita siemenaiheita. Kromosomiluku on alaheimossa n = 13.


title: Vehkakasvit

text: Tämän alaheimon suvut ovat "Anaphyllopsis", "Anaphyllum", "Cyrtosperma", "Dracontioides", "Dracontium", "Lasia", "Lasimorpha", "Podolasia", "Pycnospatha" ja "Urospatha".


title: Vehkakasvit

text: Alaheimo on itäafrikkalainen sisältäen kolme sukua ja 21 lajia. Viime aikoina on suosituksi huonekasviksi tullut siihen kuuluva palmuvehka ("Zamioculcas zamiifolia"), jolla on kerrannaiset lehdet. Tavallisesti alaheimon kasveilla on kuitenkin yksinkertaiset lehdet. Kukat ovat yksineuvoisia, ja hedekukissa on jäljellä emin jäänne. Emikukkien sikiäin muodostuu kahdesta yhteen kasvaneesta emilehdestä. Sikiäimessä on kaksi siemenaihetta aksile-tyyppisessä keski-istukassa. Kromosomiluku n = (14) 17.


title: Vehkakasvit

text: Tämän heimon suvut ovat "Gonatopus", "Stylochaeton" ja palmuvehkat "Zamioculcas".


title: Vehkakasvit

text: Aroideae on vehkakasvialaheimoista suurin, siinä on 68 sukua ja 2305 lajia. Useat suvuista ovat runsaslajisia (vrt sukujen luettelo alla). Alaheimon levinneisyys on pääasiassa trooppinen, lauhkealla ja viileällä vyöhykkeellä kasvavat munkinhuput ("Arum") ja suovehka ("Calla palustris").


title: Vehkakasvit

text: Aroideae-vehkakasvit ovat ulkonäöltään vaihtelevanlaisia. Maitiaisputket ovat haarattomia mutta väliseinällisiä ja joskus yhteydessä toisiinsa (anastomoosisia); joskus ne puuttuvat. Lehdet ovat kierteisasentoisia, hyvin vaihtelevia muodoltaan. Puikelon kukat ovat kehättömiä ja yksineuvoisia. Hedekukissa heteet ovat tavallisesti kasvaneet yhteen, ja niissä on jäljellä surkastuneen emiön jäänne. Emikukissa on vastaavasti joutoheteitä. Emilehdet ovat kasvaneet yhteen, ja niitä voi olla runsaasti (jopa 47), tavallisesti kuitenkin 2–4. Siemenaiheiden istukkatyyppi vaihtelee. Kutakin emilehteä kohden on yhdestä moneen siemenaihetta. Kromosomiluku tavallisesti n = 7, 13, 14, 17.


title: Aldanin ylänkö

text: Aldanin ylänkö () on pieni ylänköalue Sahan tasavallan kaakkoisosassa Aasiassa. Valtaosiltaan 800–1000 metriä merenpinnan yläpuolella, ylänköä katkovat syvät laaksot. Yksittäiset vuoret ja vuorijonot kohoavat 1400–2000 metrin korkeuteen, korkein huippu 2 306 metriin.


title: Aldanin ylänkö

text: Ilmasto on mantereinen ja kylmä. Talvisin seudulla on hieman lunta ja kesäisin viileää; ylängöllä on ikiroutaa. Vuotuinen sademäärä 300–500 millimetriä. Ylängöllä kasvaa männikköä ja lehtikuusikkoa 1100–1300 metrin korkeuteen asti. Tätä korkeammalla on lehtikuusikkoa ja seetritihentymiä. Ylängön huiput ovat kivistä tundraa.


title: Aldanin ylänkö

text: Aldanin ylänkö muodostaa vedenjaka-alueen Aldanin ja siihen laskevan Amgan välillä sekä näiden ja Lenan välille. Ylängöllä sijaitsevat Aldanin ja Tommotin kaupungit. Ylängön kautta kulkee päätie Sahan pääkaupungista Jakutskista etelään sekä rakenteilla oleva Jakutskin–Amurin rata. Aldanin ylänkö kohoaa etelään päin mentäessä ja liittyy Stanovoivuoristoon.


title: Hypergolinen polttoaine

text: Hypergolinen polttoaine syttyy itsestään, kun se joutuu kosketuksiin sopivan hapettimen kanssa. Hypergoliset polttoaineet säilyvät pitkään normaaleissa lämpötiloissa, mutta ovat yleisesti äärimmäisen myrkyllisiä. Niitä käytetään kuitenkin, sillä rakettimoottorista saadaan yksinkertaisempi ja luotettavampi.


title: Hypergolinen polttoaine

text: Yleisimpiä hypergolisia polttoaine-hapetin pareja:


title: Usa

text: Usa voi tarkoittaa seuraavia asioita:


title: Monte Carlo -ralli 2007

text: Monte Carlon ralli 2007 oli MM-rallikauden 2007 ensimmäinen osakilpailu, joka ajettiin 19. tammikuuta - 21. tammikuuta välisenä aikana.


title: Monte Carlo -ralli 2007

text: Kilpailun voitti ranskalainen Sébastien Loeb ja toiseksi sijoittui espanjalainen Daniel Sordo. Suomalainen Marcus Grönholm sijoittui kolmanneksi.


title: Kultafarmari

text: Kultafarmareiksi (engl. "gold farmer") kutsutaan erästä Internet-moninpeleissä toimivaa pelialan ammattikuntaa.


title: Kultafarmari

text: Kultafarmarit pelaavat pelejä ammatikseen kerätäkseen itselleen pelissä pelin sisäistä virtuaalivaluuttaa (fantasiapeleissä usein ”kultarahoja”) ja peleissä esiintyviä harvinaisia arvokkaita aseita, varusteita ja muita esineitä. Kerättyään näitä he myyvät ne muille pelaajille todellista rahaa vastaan. Ostajien motivaationa on usein se, että kullan ja varusteiden hankkiminen peleissä normaalein keinoin on hyvin hidasta ja työlästä, joten maksamalla näiden hankkimisesta kultafarmareille he säästävät aikaa ja vaivaa, ja voivat saada etulyöntiaseman muihin pelaajiin nähden.


title: Kultafarmari

text: Kultafarmarit tulevat yleensä köyhemmistä maista. Kiina on toiminnan johtava maa ja siitä on kehittynyt siellä oma teollisuudenalansa. Kultafarmareita toimii myös muissa maissa, kuten Filippiineillä, Meksikossa ja Itä-Euroopassa. Kiinassa toimivan Kalifornian yliopistossa työskentelevän tutkija Ge Jin arvion mukaan kymmeniä tuhansia keinokullan ja muiden tavaroiden hankkimiseen erikoistuneita yrityksiä. Suurimmissa ”tehtaissa” työskentelee yli sata pelaajaa ja myös erilaisia virtuaalivarallisuuden välitykseen erikoistuneita yrityksiä on syntynyt.


title: Kultafarmari

text: Kultafarmareita ja virtuaalitavaran ostajia on arvosteltu moraalisyistä. Monet verkkopeliyhtiöt ovat kieltäneet virtuaalivarallisuuden kauppaamisen oikeasta rahasta. Kaupankäynnin valvominen on osoittautunut hankalaksi.


title: Kultafarmari

text: Alan asiantuntijoiden arvioiden mukaan virtuaaliesineitä ja keinokultaa saatetaan ostaa vuodessa jopa 200 miljoonalla Yhdysvaltain dollarilla. Ostajat ja kauppaavat voivat kohdata itse pelissä tai verkkohuutokaupoissa.


title: Lauren Graham

text: Lauren Helen Graham (s. 16. maaliskuuta 1967 Honolulu, Havaiji) on yhdysvaltalainen näyttelijä. Hänet tunnetaan Lorelai Gilmoren roolista televisiosarjassa "Gilmoren tytöt". Keväästä 2010 alkaen hän on näytellyt draamasarjassa "Samaa sukua".


title: Lauren Graham

text: Graham on myös vieraillut muun muassa televisiosarjoissa "Kova laki", "Seinfeld" ja "Kolmas kivi auringosta" sekä näytellyt elokuvissa "Paha pukki", "The Pacifier – Tuttisoturi" ja "Evan taivaanlahja".


title: Lauren Graham

text: Grahamilla on oma tuotantoyhtiö, Good Game, jonka hän perusti 2003.


title: Lauren Graham

text: Grahamin vanhemmat erosivat kun hän oli viisivuotias, ja hän muutti isänsä kanssa Washingtoniin. Hänen äitinsä muutti Lontooseen.


title: Heksanoli

text: Heksanoli CHOH on kuusiatomisesta hiiliketjusta koostunut väritön normaaliolosuhteissa nestemäinen alkoholi. Heksanoli liukenee hyvin veteen. 1-heksanolista käytetään myös seuraavia nimiä: heksyylialkoholi, n-heksanoli, n-heksyylialkoholi, 1-hydroksiheksaani, amyylikarbinoli ja kaproyylialkoholi.


title: Heksanoli

text:
1-heksanolia esiintyy myös kukkien tuoksuissa ja semiokemikaalina eliöiden viestinnässä.
Heksanolilla on kaksi muuta isomeeriä, 2-heksanoli ja 3-heksanoli, jotka eroavat toisistaan alkoholin toiminnallisen ryhmän (-OH) paikalla. 2-heksanolissa toiminnallinen ryhmä (-OH) sijaitsee toisessa hiilessä. Kun taas 3-heksanolissa toiminnallinen ryhmä sijaitsee kolmannen hiiliatomin kohdalla.


title: Heksanoli

text: Heksanoli valmistetaan hydroformyloimalla penteenia, josta saadaan heksanaalia. Hydrausprosessissa heksanaali muutetaan heksanoliksi.


title: Heksanoli

text: Juuri leikatun ruohon haju sisältää heksanolia.


title: Cyber Nations

text: Cyber Nations on ilmainen verkkoselaimessa pelattava kansakunnan kehitystä simuloiva peli, jossa on noin 30 000 pelaajien johtamaa valtiota. Peli on hyvin hidastempoinen, sillä kaikki toiminta rahoitetaan veroilla, jotka voi kerätä ainoastaan kerran päivässä. Pelin alkuvaiheessa pienemmät valtiot kuitenkin voivat nopeuttaa kasvuaan keskisuureksi valtioksi myymällä teknologiaa (Technology) suuremmille valtioille. Suurille valtioille tämä on kannattavaa, sillä valtion teknologiatason noustessa myös uuden teknologian hinta nousee. Ajoittain tällaista toimintaa on kritisoitu ja sitä on pidetty epäsuotavana, mutta asiaan ei ole kuitenkaan puututtu pelimekaanisilla muutoksilla.


title: Cyber Nations

text: Peli julkaistiin 6. tammikuuta 2006.


title: Cyber Nations

text: Luodessaan valtion pelaaja valitsee valtiolleen nimen, pääkaupungin, valtiomuodon, valtionuskonnon, suhtautumisen esimerkiksi maahanmuuttoon (nämä ovat myöhemmin muutettavissa).


title: Cyber Nations

text: Valtiot voivat kerätä veroja ja maksaa laskut päivittäin, tai odottaa päivityssyklin (24 tuntia) saadakseen korkohyödyn. Monet tekijät vaikuttavat kansalaisten tyytyväisyyteen mikä vaikuttaa suoraan valtion tuloihin. Ostamalla infrastruktuuria, pelaaja voi kasvattaa talouttaan ja valtionsa väkilukua. Pelaaja voi liittyä erilaisiin liittoumiin, jotka suojelevat jäseniään ja auttavat rahallisesti. Monet liitot harrastavat sisäistä teknologiakaupankäyntiä ja perustavat sisäisiä kaupparinkejä.


title: Cyber Nations

text: Tuloihin vaikuttavat seuraavat tekijät;Pelissä on mahdollista sotia, mutta tämäkin on hidastempoista, sillä joukot voi lähettää hyökkäykseen ainoastaan kahdesti päivässä. Tavallisen jalkaväen lisäksi pelaajien käytössä on panssarivaunuja, useita erityyppisiä lentokoneita, risteilyohjuksia ja ydinpommeja. Aivan uudet valtiot voivat kuitenkin hankkia ainoastaan jalkaväkeä, sillä muille aseilla on asetettu muun muassa erilaisia vaatimuksia valtion teknologian suhteen.


title: Cyber Nations

text: Pelissä on viisi erilaista asetyyppiä.


title: Cyber Nations

text: Jalkaväki on ensimmäinen yksikkö, jota valtio voi tuottaa. Rauhan aikana jalkaväki toimii poliisitehtävissä, nostaen kansalaisten onnellisuutta. Jos jalkaväen määrä putoaa liian radikaalisti sodan tai lomautusten johdosta, valtio suistuu anarkiaan ja talous häiriintyy.


title: Cyber Nations

text: Vastaavasti myös liian suuri jalkaväen määrä vähentää kansalaisten onnellisuutta. Jalkaväkimäärän minimivaatimus on 20 prosenttia kansalaisten määrästä, maksimin ollessa 80 prosenttia kansalaisten määrästä. Koska jalkaväen ylläpitoon kuluu varoja, on suositeltavaa pitää jalkaväkimäärä, rauhan aikana, mahdollisimman lähellä minimivaatimusmäärää.


title: Cyber Nations

text: Panssarivaunuja ostaakseen valtion teknologiatason on oltava vähintään kymmenen. Panssarivaunut ovat 25 kertaa jalkaväkeä kalliimpia ja niiden ylläpito päivässä maksaa 40 € (jotkin kaupattavat resurssit alentavat tätä lukua).


title: Cyber Nations

text: Pelissä on yhteensä 18 erilaista lentokonetta, joista yhdeksän on hävittäjiä ja yhdeksän pommikoneita. Pommikoneet voivat pommittaa vihollisen maaperään ja aiheuttaa tälle vakavia vahinkoja infrastruktuuriin sekä tuhota asevoimien yksikköjä. Hävittäjät voivat suojata hyökkääviä pommikoneita, hyökätä vihollisen hävittäjien kimppuun ja puolustaa valtiotaan vihollisen lentokoneilta.


title: Cyber Nations

text:
Lentokoneet pelissä ovat:
Hävittäjät:


title: Cyber Nations

text: Pommikoneet:


title: Cyber Nations

text: Risteilyohjuksia hankkiakseen valtion teknologiatason on oltava vähintään 15 ja infrastruktuurin on oltava vähintään 100. Risteilyohjukset maksavat 20 000 € kappaleelta (jotkin resurssit voivat alentaa hintaa) ja niiden ylläpito maksaa 200 päivässä (hinta nousee pelaajan hankkiessa enemmän ohjuksia). Risteilyohjukset laukaistaan vihollisen valtioon ja ne tuhoavat muun muassa vastustajan infrastruktuuria, teknologiaa, risteilyohjuksia ja panssarivaunuja.


title: Cyber Nations

text: Ydinaseet ovat tuhoisimpia aseita, mitä pelistä löytyy. Niitä hankkiakseen valtion täytyy tukea ydinaseiden käyttöä, omistaa uraania, sijoittua ylimpään viiteen (5) prosenttiin valtioiden voimakkuusjärjestyksessä tai omistaa Manhattan Project, ja sillä täytyy olla vähintään 75:n yksikön teknologiataso ja vähintään 1 000:n yksikön infrastruktuuritaso.


title: Cyber Nations

text: Liitot ovat pelaajien luomia yhteisöjä, jotka pyrkivät sotilaallisesti turvaamaan jäsentensä turvallisuuden ja tarjoamaan näille erilaisia taloudellisia tukiohjelmia ja muuta peliin liittyvää toimintaa. Liittoja on satoja ja monet niistä ovat todella pieniä suurelta yleisöltä tuntemattomissa olevia pikkuliittoja. Lähes kaikkien liittojen toiminta hoidetaan keskustelualueilla, joilla liiton johtoon valitut henkilöt antavat käskyjä ja ohjeita esimerkiksi sodassa toista liittoa vastaan.


title: Cyber Nations

text: Pelissä on monia suuria - ja pienempiä - liittoja, joista suurimmilla on lähes tuhat jäsentä. Suuria liittoumia ovat muun muassa New Pacific Order, Independent Republic of Orange Nations, Multicolored Cross-X Alliance ja Mostly Harmless Alliance.


title: Cyber Nations

text: Valtaosa liitoista käyttää sisäiseen kommunikaatioonsa englantia, mutta on olemassa muutamia kansallisia liittoja, joista merkittävimpiä ovat hollantilainen FOK! ja suomalainen Finnish Cooperation Organization.


title: Maria Cioncan

text: Maria Cioncan (19. kesäkuuta 1977 Maieru, Romania – 21. tammikuuta 2007 Pleven, Bulgaria) oli romanialainen keskimatkojen juoksija. Hänen uransa parhaaksi saavutuksesi oli pronssimitali 1 500 metrin juoksusta Ateenan kesäolympialaisissa 2004.


title: Maria Cioncan

text: Cioncan kuoli auto-onnettomuudessa Bulgariassa 21. tammikuuta 2007, kun hän oli palaamassa harjoitusleiriltä Kreikasta. Hänen autonsa osui puuhun ja Cioncan kuoli heti törmäyksen jälkeen.


title: MotoGP-kausi 2007

text: MotoGP-kausi 2007 oli historian 59. ratamoottoripyöräilyn maailmanmestaruuskausi. Mestareiksi ajoivat unkarilainen Gábor Talmácsi (125cc), espanjalainen Jorge Lorenzo (250cc) ja australialainen Casey Stoner (MotoGP). Suomen Mika Kallio oli 250-kuutoisten luokassa seitsemäs.


title: MotoGP-kausi 2007

text: * = "Ei ole vahvistettu"


title: MotoGP-kausi 2007

text: * = "ei vahvistettu"


title: Heinz Hofmann

text: Heinz Hofmann (15. huhtikuuta 1919 Zwickau, Saksa – 14. kesäkuuta 1987 Helsinki) oli saksalainen kuoronjohtaja ja kirkkomuusikko, joka toimi vuodesta 1962 alkaen Suomessa. Hän tuli tunnetuksi Cantores Minores -poikakuoron pitkäaikaisena johtajana.


title: Heinz Hofmann

text: Heinz Hofmann syntyi Zwickaussa kaivosmiehen poikana 15. huhtikuuta 1919. Hän lauloi koulun ohella Paul Kröhnen johtamassa Zwickaun Pyhän Katariinan kirkon poikakuorossa.


title: Heinz Hofmann

text: Saavuttuaan Suomeen vuonna 1962 Hofmann perusti Helsingin tuomiokirkkoseurakuntaan nuorisosekakuoron, joka sai nimekseen "Laudamus". Cantores Minores-poikakuoron johtajana Heinz Hofmann aloitti vuonna 1963 ja toimi sen johtajana kuolemaansa saakka vuoteen 1987. Hofmannin kaudella kuoron ohjelmisto painottui saksalaiseen kuoromusiikkiin. Vuonna 1964 Hofmann alkoi johtaa Yleisradion "Radion Nuorisokuoroa". Samana vuonna Hofmann meni naimisiin suomalaisen Daria Revon kanssa.


title: Heinz Hofmann

text: Hofmannin Cantores Minoresin johtajakaudella kuoro teki lukuisia ulkomaankiertueita ja kuoron koulutus- ja konserttitoiminnan muodot vakiintuivat.


title: Heinz Hofmann

text: DDR myönsi Hofmannille vuonna 1974 DDR:n valtion taidepalkinnon ja korkeakouluopettajan ("Dozentur") pätevyyden. Vuonna 1976 Dresdenin Carl Maria von Weber -musiikkikorkeakoulu myönsi Hofmannille henkilökohtaisen professorin arvonimen. Vuonna 1978 presidentti Urho Kekkonen myönsi Hofmannille Suomen Valkoisen Ruusun 1. luokan ritarimerkin arvonosoitukseksi hänen Suomessa tekemästään ansiokkaasta musiiki- ja nuorisotyöstä.


title: Heinz Hofmann

text: Hofmann kuoli 14. kesäkuuta 1987. Hänen seuraajakseen Cantores Minores -poikakuoron johtajaksi tuli saksalainen Christian Hauschild.


title: Heinz Hofmann

text: Heinz Hofmannin poika Heinz-Juhani Hofmann (s. 1973) on säveltäjä.


title: Heikki Prepula

text: Heikki Prepula (s. 1939 Kerava) on suomalainen animaattori ja elokuvaohjaaja. Prepulan tunnetuin animaatiohahmo on Kössi Kenguru, joka seikkaili 1960- ja 1970-luvulla TV2:n lastenohjelmissa.


title: Heikki Prepula

text: Prepula on koulutukseltaan toimittaja, mutta hän aloitti animaation teon jo 1960-luvulla ja on toiminut päätoimisena animaattorina vuodesta 1973. Prepula on tehnyt myös sarjakuvia ja kirjakuvituksia, muun muassa Suomen kansan Hölmöläistarinoita (SKS). Yksi Prepulan suuritöisimmistä animaatioista oli 1979 valmistunut puolituntinen "Konstmanni Kuikka-Koponen", joka kertoo 1800-luvulla eläneestä savolaisesta silmänkääntäjästä Kuikka-Koposesta. Prepula piirsi myös Kuikka-Koposesta kertovaa sarjakuvaa mikkeliläiseen "Vapaus"-lehteen 1981–1986.


title: Heikki Prepula

text: Prepula tekee animaationsa kokonaan itse. Vuosina 1966–1981 Yle TV2 rahoitti niiden tuottamisen.


title: Heikki Prepula

text: Prepula on voittanut Tampereen lyhytelokuvajuhlilla kotimaisen kilpailun pääpalkinnot animaatioilla "Ukko ja akka" vuonna 1986 ja "Pullapoika" vuonna 1990 sekä Iranin kansainvälisen lasten ja nuorten elokuvafestivaalin pääpalkinnon kultaisen perhosen 2002 ja Berliinin kansainvälisen lyhytelokuvafestivaalin lastenelokuvan pääpalkinnon 2004.


title: Heikki Prepula

text: Prepula asuu Mikkelissä.


title: Heptanoli

text: Heptanoli CHOH on seitsenatomisesta hiiliketjusta koostuva palava, väritön, normaaliolosuhteissa nestemäinen alkoholi. Heptanolilla on kolme muuta isomeeriä, 2-heptanoli, 3-heptanoli ja 4-heptanoli, jotka eroavat toisistaan alkoholin toiminnallisen ryhmän (-OH) paikalla. 2-heptanolissa toiminnallinen ryhmä (-OH) sijaitsee toisessa hiiliatomissa. Kun taas 3-heptanolissa toiminnallinen ryhmä sijaitsee kolmannen hiilen kohdalla.


title: Heptanoli

text: Heptanolista eli 1-heptanolista käytetään myös nimiä "heptan-1-oli", "n-heptyylialkoholi", "1-hydroksiheptaani" ja "n-heptanoli". Heptanolin leimahduspiste on 70 °C (c.c.) ja itsesyttymislämpötila 275 °C.


title: Heptanoli

text: Heptanoli tuoksuu miellyttävälle ja sitä käytetään kosmetiikassa.


title: Heptanoli

text: Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Riemuvuosien kirja

text: Riemuvuosien kirja (; joskus myös "Leptogenesis", "Pieni Genesis") on Vanhan testamentin apokryfisiin kirjoihin kuuluva toiselta vuosisadalta eaa. peräisin oleva juutalainen kirjoitus. Se on yksi tunnetuimmista apokryfisista kirjoista.


title: Riemuvuosien kirja

text: "Riemuvuosien kirja" esittää olevansa Mooseksen Siinain vuorella Tooran eli lain ohella saama salainen ilmestys Lain päivien sekä maailman vuosien, vuosiviikkojen ja riemuvuosien jaosta, ja se tekee selontekoa maailman historiasta luomisesta Jaakobin poikien Egyptiin muuttoon saakka. Kirjan esittämä kronologia perustuu luvun seitsemän kertautumiseen: riemuvuodet ovat 49 vuoden, seitsemän vuosiviikon, jaksoja, joihin kaikki maailman aika on jaettu. Nykyisen tutkimuksen näkemyksen mukaan "Riemuvuosien kirja" koostuu toisen vuosisadan eaa. juutalaisuuden näkökulmasta uudelleen työstetystä Ensimmäisen ja Toisen Mooseksen kirjan materiaalista.


title: Riemuvuosien kirja

text: "Riemuvuosien kirja" oli aiemmin osa juutalaista Midrašia. Kirja oli tuttu sekä lännen että idän varhaiskristityille. Myöhemmin kirja pyrittiin tukahduttamaan siinä määrin, ettei siitä ole säilynyt yhtään kokonaista kreikan- tai latinankielistä versiota. Se tunnetaan ainoastaan amharan kielellä sekä Qumranista löydettyinä hepreankielisinä katkelmina. Etiopian ortodoksinen kirkko lukee sen edelleen Raamatun kaanoniin nimellä "Mets'hafe Kufale", "Jakojen kirja". Katoliset, ortodoksiset ja protestanttiset kristityt pitävät sitä nykyisin pseudepigrafisena.


title: Jan Mazoch

text: Jan Mazoch (s. 5. syyskuuta 1985 Celacma-Frjdek) on tšekkiläinen mäkihyppääjä. Hänen veljensä Jiří Mazoch on mäkihyppääjä kuten oli myös veljesten isoisä Jiří Raška.


title: Jan Mazoch

text: Mazoch teki ensiesiintymisensä mäkihypyn maailmancupissa 13. maaliskuuta 2002 Falunissa, Ruotsissa. Tšekin mäkihypyn maajoukkueeseen hän on kuulunut vuodesta 2003 lähtien. Hän on osallistunut maailmanmestaruuskisoihin Italian Val di Fiemmessä 2003 ja Saksan Oberstdorfissa 2005. Olympialaisiin hän on osallistunut Salt Lake Cityssä 2002 ja Torinossa 2006. Paras arvokisasijoitus henkilökohtaisissa lajeissa on Oberstdorfin MM-kisojen normaalimäen 28. sija ja joukkuekilpailuissa samojen kisojen normaalimäen joukkuekilpailun seitsemäs sija. Nuorten maailmanmestaruuskilpailuissa hän sijoittui normaalimäessä kolmanneksi vuonna 2003.


title: Jan Mazoch

text: Mazoch loukkaantui vakavasti maailmancupin osakilpailussa Puolan Zakopanessa 20. tammikuuta 2007, kun tuuli paiskasi hänet maahan kesken hänen toisen kierroksen hyppyään. Mazoch iski päänsä alastulorinteeseen ja hänet kiidätettiin Krakovan sairaalaan hengenvaarallisessa tilassa ja vaivutettiin koomaan. Hänen tilansa vakiintui yön aikana. Mazoch herätettiin koomasta 25. tammikuuta. Hänen tilansa koheni ja hän siirtyi 31. tammikuuta Prahaan kuntoutukseen. Sairaalasta tuli myös tieto, että Mazoch voi palata mäkihyppääjäksi. Kaatumisensa jälkeen hän hyppäsi mäestä ensimmäisen kerran elokuussa 2007, ja marraskuussa 2007 hän palasi Tšekin A-maajoukkueeseen.


title: Kriittinen polku

text: Kriittinen polku () on niiden peräkkäin suoritettavien asioiden kokonaisuus, jotka on toteutettava aikataulussa, jotta koko projekti ei myöhästyisi.


title: Kriittinen polku

text: Kriittinen polku selvitetään luetteloimalla projektiin liittyvät tehtävät, mallintamalla niiden väliset riippuvuudet (mikä tehtävä on suoritettava ennen toista). Kun riippuvuudet on mallinnettu mietitään jokaisen tehtävän kesto, ja lasketaan jokaisen polun kesto lisäämällä ensimmäisen tehtävän kestoon toinen, lisäämällä näiden summaan kolmannen kesto jne. Pisin kaikista mahdollisista poluista on projektin kriittinen polku.


title: Kriittinen polku

text:
Kun kriittinen polku on määritetty projektinhallinta (johtaminen ja monitorointi) keskittyy kriittisen polun hallintaan.
TOC-ajatteluun pohjautuvassa projektinhallinnassa kriittisen polun lisäksi huomioidaan muut rajoitteet kuten resurssit, jotka eivät voi työskennellä useassa tehtävässä samaan aikaan. Tätä kutsutaan kriittiseksi ketjuksi.


title: Philae-laskeutuja

text:
Philae-laskeutuja on Rosetta-komeettaluotaimen mukana matkannut laskeutuja. Philae laskeutui 67P/Tšurjumov–Gerasimenko -komeetalle 12. marraskuuta 2014. Kyseessä oli ensimmäinen laskeutuminen komeetalle.
Se rakennettiin Saksan avaruustutkimuslaitoksen DLR:n johdolla.


title: Philae-laskeutuja

text: Philaen kuusikulmainen laatikkorunko on tehty kevyestä hiilikuidusta. Sivut on päällystetty aurinkokennoilla, jotka toimivat tehonlähteenä. Radiolinkki Maahan tapahtuu Rosetta-luotaimen välityksellä, koska laskeutujan radion teho ei riitä suoraan yhteyteen. Koko laskeutujalle kertyy massaa 100 kg.


title: Philae-laskeutuja

text: Laskeutuja lähestyi komeettaa ballistisesti, ja laskeuduttuaan kolmen jalkansa varaan se ampui kiinnitysharppuunan.


title: Philae-laskeutuja

text: Philae-laskeutuja onnistui laskeutumaan komeetalle 12.11.2014. Laskeutuminen epäonnistui osittain, minkä johdosta aurinkopaneelit eivät saaneet tarpeeksi valoa: akut tyhjentyivät muutama päivä laskeutumisen jälkeen, ja alus vaipui horrostilaan. Aurinkopaneelit saivat kuitenkin osittain valoa, ja uudelleenkäynnistys oli mahdollista vuoden 2015 elokuussa.


title: Jeremian kirje

text: Jeremian kirje () on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Katolisessa Raamatussa se on mukana Barukin kirjan kuudentena lukuna, ortodoksisen kirkon Raamatussa puolestaan omana kirjana. Kirja ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Jeremian kirje

text: Kirje esittää olevansa profeetta Jeremian kirjoittama ja osoitettu Babylonin vankeuteen joutuneille pakkosiirtolaisille. Suurin osa nykyisistä tutkijoista katsoo, että kirje on pseudepigrafinen ja sen kirjoittaja oli todellisuudessa joku Aleksandriassa elänyt hellenistinen juutalainen. Kirjoittajan tarkoituksena oli joka tapauksessa opastaa juutalaisia välttämään babylonialaisten jumalien palvomista ja palvomaan vain Jahvea. Kirjeen ajoitus on epävarma.


title: Wayland (jumala)

text: Wayland (myös "Wayland the Smith", "Weyland", "Weland", "Veland", "Wieland", "Watlende", "Völundr", "Völund") on muinaisgermaanisen ja anglosaksisen taruston seppäjumala sekä joidenkin tarujen mukaan myös haltijoiden valtias, joka esiintyy muun muassa Eddan sankarirunojen Völundarkvida-runossa ja Beowulf-eepoksessa.


title: Wayland (jumala)

text: Joidenkin tarinoiden mukaan Wayland oppi erinomaiset taitonsa alun perin Mimir-jättiläiseltä. Myöhemmin hän oppi lisää kahdelta kääpiöltä. Waylandin takomissa miekoissa oli taikavoimaa. Yhden hän takoi aasoille, toisen Beowulfille.


title: Wayland (jumala)

text: Edda kuvaa, miten Wayland kohtasi kahden veljensä kanssa kolme joutsenneitoa järven rannalla. He pysyttelivät yhdessä seitsemän vuoden ajan, kunnes joutsenneidot lensivät pois.


title: Wayland (jumala)

text: Ruotsin kuningas Nidud vangitsi myöhemmin Waylandin ja pakotti hänet työskentelemään kuninkaallisessa pajassaan. Kostoksi Wayland tappoi kaksi kuninkaan nuorta poikaa ja teki heidän kalloistaan juoma-astioita, jotka lähetti näiden isälle. Lisäksi Wayland raiskasi poikien sisaren Bödvildin, kun tämä oli tuomassa kultasormusta korjattavaksi. Sen jälkeen seppäjumala pakeni ilmojen halki tekemillään siivillä.


title: Wayland (jumala)

text: Englannin kansanperinteen mukaan eräs hautaholvi lähellä White Horse Hilliä, Berkshiressä, tunnetaan Waylandin sepänpajana. Paikallinen taru kertoo, että holvissa asuu näkymätön seppä, joka kengittää matkalaisen hevosen, kounhan tämä jättää kivelle kolikon ja poistuu työn ajaksi. Jos matkalainen jää katsomaan tai edes vilkaisee pajan suuntaan, lumous haihtuu. Samanlaisia tarinoita kerrotaan myös Saksassa, Tanskassa ja Belgiassa. Ruotsissa ja Tanskassa on lisäksi suuria kivilohkareita, joita on perinteisesti kutsuttu Waylandin haudoiksi.


title: Yhtä soittoa

text: Yhtä soittoa on vuonna 1980 julkaistu albumi, jolla esiintyy Alan Miehet -niminen trio.


title: Yhtä soittoa

text: Albumi on ensimmäinen Suomessa tehty suorakaiverruslevy, joissa levyn kumpikin puoli äänitetään kerralla suoraan levyn aihioksi. Äänitystekniikasta johtuu, että kappaleiden välillä on huomattavan pitkä tauko.


title: Helena Ranta

text: Meri Helena Ranta (o.s. Tamminen, s. 11. kesäkuuta 1946 Kajaani) on oikeushammaslääkäri Helsingin yliopiston oikeuslääketieteen laitoksella.


title: Helena Ranta

text: Helena Ranta on toiminut useiden kansainvälisten oikeuslääketieteellisten tutkijaryhmien johtajana ja jäsenenä. Hän on ollut näissä tehtävissä Bosnia ja Hertsegovinassa 1996–1997, Kosovossa 1998–2001, Kamerunissa 2002, Perussa 2002, Irakissa 2004, Kaakkois-Aasian hyökyaalto-onnettomuuden selvittelyissä 2005 sekä Tšetšeniassa. Lisäksi hän on ollut mukana Etelä-Amerikkaan kohdistuneissa oikeuslääke- ja oikeushammaslääketieteellisissä koulutusprojekteissa mm. Perussa ja Kolumbiassa.


title: Helena Ranta

text: Ranta on tunnistanut Estonian onnettomuuden uhreja, hän on tutkinut EU:n toimeksiannosta Kosovon tapahtumia ja hän oli todistajana Haagissa vuonna 2003 Slobodan Miloševićin oikeudenkäynnissä.


title: Helena Ranta

text: Suomessa hän on myös ollut mukana Helsingin yliopiston arkeologian professori Mika Lavennon johtamissa Lappeenrannan Huhtiniemen joukkohautojen vainajien tutkimuksissa. Näiden oletettiin aluksi olleen toiseen maailmansotaan ja laittomiin teloituksiin liittyviä. Tutkimukset kuitenkin osoittivat, että kyseessä olivat mahdollisesti johonkin kulkutautiin liittyvät 1800-luvun venäläiset sotilashaudat.


title: Helena Ranta

text: Ranta on tutkinut myös Nikolai II:n kalloksi epäillyn kallon hampaat, eikä ollut lainkaan vakuuttunut että kallo olisi Nikolain.


title: Helena Ranta

text: Hän on toiminut myös Suomen Akateemisten Naisten Liiton, Plan Suomi Säätiön ja Suomen UN Womenin puheenjohtajana.


title: Helena Ranta

text: Helena Rannalle myönnettiin vuonna 2006 tunnustuksena hänen ansioistaan professorin arvo hänen loppuvirkakaudekseen Helsingin yliopistossa.


title: Helena Ranta

text: Ranta on nimetty myös vuoden naiseksi, vuoden Eevaksi, vuoden käyttäytyjäksi ja vuoden alumniksi. Hän on myös Suomen Akateemisten Naisten Liiton sekä Suomen forensisen arkeologian ja osteologian seuran FAFAAn kunniajäsen.


title: Helena Ranta

text: Perun katolinen yliopisto (Pontificia Universidad Católica del Perú) nimitti Helena Rannan kunniaprofessoriksi merkittävästä työstä oikeuslääketieteellisen antropologian alalla vuonna 2009.


title: Helena Ranta

text: Vuonna 2017 Helena Rannalle myönnettiin kansainvälinen rauhanvälityksen Lysistrata-palkinto.


title: Helena Ranta

text: Vuonna 2018 arkkipiispa Kari Mäkinen myönsi Rannalle Pyhän Henrikin ristin hänen ulkomaille suuntautuneista humanitaarisista ansioistaan.


title: Helena Ranta

text: Ranta on julkaissut useita tieteellisiä artikkeleita seuraavilta aloilta:


title: 2-heksanoli

text: 2-heksanoli on orgaaninen yhdiste (alkoholi), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHOH ja rakennekaava on CH(CH)CHOHCH. 2-heksanolista käytetään myös nimityksiä "sek-heksyylialkoholi" ja "butyylimetyylikarbinoli".


title: 2-heksanoli

text:
2-heksanolin moolimassa on 102,2 g/mol, sulamispiste −23 °C, kiehumispiste 136 °C, suhteellinen tiheys 0,8 g/cm (vesi = 1,0 g/cm), liukenee huonosti veteen, leimahduspiste 41 °C ja CAS-numero 626-93-7.
Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: 2-heksanoli

text: 2-heksanolilla on kaksi muuta isomeriaa, 1-heksanoli ja 3-heksanoli, jotka eroavat toisistaan alkoholin toiminnallisen ryhmän (-OH) paikalla. Muita 2-heksanolin kanssa isomeerisia yhdisteitä ovat ainakin:Lyhytaikainen altistus ärsyttää ihoa. Aineelle altistumisesta voi seurata vaikutuksia keskushermostossa.


title: Pipo

text: Pipo on päälaen peittävä vaatekappale, jota usein käytetään kylmällä säällä pitämään päälaki ja korvat lämpiminä. Jotkut kuitenkin käyttävät pipoa kesälläkin varsin lämpimillä ilmoilla, joskus vain muodikkuuden takia.


title: Pipo

text: Pipo valmistetaan usein villalangasta neulomalla tai virkkaamalla. Teollisesti tuotetuissa pipoissa käytetään usein keinokuituja.


title: Pipo

text: "Kommandopipo" on vaatekappale, jota käytetään peittämään kasvoja. Kommandopipoa käytetään varsinkin kylmissä olosuhteissa ja joissakin urheilulajeissa, mutta sitä käyttävät myös terroristit ja varkaat, jotta eivät tulisi tunnistetuiksi rikosta tehdessään. Kommandopipoja valmistetaan erilaisista materiaaleista, kuten silkistä ja puuvillasta. Norjassa sitä kutsutaan nimellä "Finlandshette".


title: Aliákmonas

text:
Aliákmonas (, ), antiikin Haliakmōn (), on joki, joka virtaa Länsi- ja Keski-Makedoniassa pohjoisessa Kreikassa. Se on Kreikan pisin joki ja sen pituus on 297 kilometriä. Joki saa alkunsa Grámmos-vuorelta pohjoisesta Píndos-vuoristosta ja se laskee Thermaïkóslahteen Egeanmeren pohjoisosassa.
Aliákmonas on pisin kokonaan Kreikan alueella virtaava joki. Pisin joki, joka virtaa vain pienemmältä osaltaan Kreikan alueella, on kuitenkin Struma eli Strymónas. Aliákmonas virtaa Kastorián, Grevenán, Kozánin, Imathian ja Pierian alueyksiköiden läpi. Joen suisto Thermaïkóslahdella yhtyy Axiós-joen suistoon. Suistoalueet kuuluvat yhdessä Axióksen suiston kansallispuistoon.


title: Aliákmonas

text: Aliákmonaksen sivujokia ovat muun muassa Grámmos, Ladopótamos, Pramóritsa, Grevenítikos, Venétikos, Sarantáporos ja Tripótamos. Joessa on lukuisia patoja, joita käytetään muun muassa sähköntuotantoon ja tulvasuojeluun. Antiikin aikana ja vielä keskiajalla jokea pitkin pystyi purjehtimaan Thessalonikin tasangon poikki, mutta nykyisin Véroian eteläpuolinen voimalaitospato estää laivaliikenteen. Kozánin alueyksikön alueella joessa on suuri pato, joka muodostaa Polýfytos-tekojärven, joka on yksi Kreikan suurimpia. Järven ylittää suuri silta, joka kulkee Sérviasta Neráidaan. Joen suurin leveys tekojärviä lukuun ottamatta on noin 120 metriä ja sen virtausnopeus on noin 1 metri sekunnissa.


title: Aliákmonas

text: Kreikkalaisessa mytologiassa Haliakmon oli Okeanoksen ja Tethyksen poika. Historian aikana joki on toiminut luonnollisena puolustusrajana pohjoisesta tulevia hyökkääjiä vastaan useita kertoja. Ennen patojen rakentamista joen tulviminen oli suuri ongelma erityisesti sen alajuoksulla Alexándreiassa ja Véroiassa.


title: Alice Springs

text: Alice Springs on kaupunki Australian Pohjoisterritorion eteläosissa. Kaupunki on väkiluvultaan territorion toiseksi suurin, asukasluvultaan 23 728 vuoden 2016 väestönlaskennassa.


title: Alice Springs

text: Alice Springs sijaitsee Australian mantereen keskellä ja aivan Kauriin kääntöpiirin vieressä. Kaupunki sijaitsee erämaassa, jossa kesäaikaan lämpötilat ovat korkeita. Alice Springs perustettiin 1870-luvulla Toddjoen varrelle puhelinlinjoja edeltänyttä pohjois-eteläsuuntaista lennätinlinjaa varten. Toddjoessa on vettä vain osan aikaa vuodesta, mutta tällä paikalla oli lähde, englanniksi Springs. Alun perin kaupungin nimi oli Stuart. Lähde sai nimensä lennätinlaitoksen ylitarkastajan Charles Toddin vaimon Alicen mukaan ja 1930-luvulla kaupungin nimi muuttui Stuartista Alice Springsiksi.


title: Alice Springs

text:
Alice Springs on Australian kuivien keskiosien keskus, ja se oli lyhytikäisen Keski-Australian territorion pääkaupunki
1926-1931. Kaupunki on rautatien ja valtatien risteysasema, ja sen kautta kulkee lähiseuduilla kaivettuja malmeja ja kasvatettua karjaa.


title: Alice Springs

text: Alice Springsin ympäristössä on keinokasteltuja hedelmätarhoja ja lypsykarjatiloja. Kaupunki toimii tukikohtana lentävälle lääkäripalvelulle ja harvaanasutun alueen lapsille tarkoitetulle radiokoululle (joka toimii nykyisin satelliittidatasiirron avulla).


title: Alice Springs

text: Turistikohde Uluruun on Alice Springsistä noin 450 km päällystettyä tietä pitkin.


title: Alice Springs

text: Vuoden lämpimintä aikaa on joulukuusta helmikuuhun, jolloin keskimääräinen ylin lämpötila on 35.5 °C. Viileintä on kesäkuusta elokuuhun, jolloin keskimääräinen alin jää viiden asteen alapuolelle. Sadetta saadaan ympäri vuoden, vähiten elo- ja syyskuussa.


title: Emil Aaltosen säätiö

text: Emil Aaltosen säätiö on Tampereella toimiva vuorineuvos Emil Aaltosen vuonna 1937 perustama säätiö.


title: Emil Aaltosen säätiö

text: Säätiö myöntää apurahoja luovan tieteellisen työn tukemiseen. Esimerkiksi vuonna 2011 säätiö jakoi yhteensä 5,5 miljoonaa euroa apurahoja. Yhteensä säätiö on jakanut noin 86,7 miljoonaa euroa.


title: Emil Aaltosen säätiö

text: Säätiöön kuuluu myös "Teollisen kulttuurin tutkimusrahasto". Säätiön jakamien apurahojen tyyppejä ovat:


title: Säiliömuoto

text: Säiliömuoto () on tiedostoformaatti, joka voi sisältää standardoitujen koodekkien pakkaamaa dataa. Säiliötä käytetään eri datatyyppien tunnistamiseen ja lomittamiseen. Yksinkertaisemmat säiliöt voivat tukea monia äänikoodekkeja, kun taas kehittyneemmät mahdollistavat äänen, videon, tekstityksen, kappaleiden ja metadatan (tägi) sisällyttämisen – nämä yhdessä synkronointi-informaation kanssa, jota tarvitaan eri datavirtojen toistamiseen yhdessä.


title: Säiliömuoto

text: Jotkin säiliöt ovat yksinomaan äänelle:Muut joustavat säiliöt voivat sisältää monentyyppistä ääntä ja videota, kuten myös muuta mediaa. Suosituimmat multimediasäiliöt ovat:


title: Säiliömuoto

text: On monia muita säiliömuotoja, kuten NUT, MPEG, MXF, ratDVD, SVI, DivX Media Format ja VOB.


title: Säiliömuoto

text: Muut säiliöt ovat ainoastaan still-kuvia varten:


title: Säiliömuoto

text: Eri säiliömuodot poikkeavat toisistaan pääasiassa seuraavilla tavoilla:


title: Kazimiyya

text: Kazimiyya tai al-Kazimiyya () on Irakin pääkaupunki Bagdadin luoteinen kaupunginosa Tigrisin varrella. Hallinnollisesti se muodostaa yhden Bagdadin maakunnan piirikunnista. Vuonna 2013 Kazimiyyan piirikunnan asukasluvun arvioitiin olevan 12 prosenttia koko maakunnan väkiluvusta (6 696 596), jolloin Kazimiyyan piirikunnan (kaupunginosan) asukasluvuksi saadaan noin 800 000. Sittemmin (2014–2015) Bagdadiin on muuttanut väkivaltaisuuksia paenneita evakkoja esimerkiksi Irakin länsiosan Anbarin maakunnasta, ja suurkaupungin väkiluvun arvioidaan kasvaneen vuodesta 2013.


title: Kazimiyya

text: Kaupunki on šiiamuslimien pyhiinvaelluskohde. Siellä sijaitsee eräs maailman suurimmista šiiamuslimien moskeijoista (Kazimiyyan moskeija, valm. 1515).


title: Maan tiivistyminen

text: Viljelysmaan tiivistyminen on seurausta maatalousmaan käsittelystä mekaanisesti useimmiten liian märkänä.


title: Maan tiivistyminen

text: Hyvärakenteisessa viljelysmaassa on kestävä mururakenne, maa kestää muokkausta, se ei liety eikä kuivu kovaksi. Ilmahuokosten yhtenäinen rakenne ulottuu syvälle.


title: Maan tiivistyminen

text: Tehokkuusvaatimusten kasvaessa maata käsittelevien koneyksiköiden pyörien aiheuttama pintapaine vaikuttaa haitallisesti maan rakenteeseen. Käsittelykertojen lukumäärä korreloi edelleen tiivistymisen etenemiseen. Luonnon oma muokkaava vaikutus eli routa palauttaa tehokkaasti maan rakennetta ennalleen. Maan tiivistyminen on erityisesti hienojakoisten savi- ja hiesumaiden ongelma. Jos maan kuormittaminen on jatkuvaa, maan tiivistyminen ei poistu pellosta. Kriittisiä työvaiheita ovat lannan levitys aikaisin keväällä, kun maa on vielä märkää ja myöhään syksyllä tapahtuva sadonkorjuu ja maan muokkaus.


title: Maan tiivistyminen

text: Talvien muuttuessa vähäroutaisemmiksi ainoa keino säästää viljelymaan rakennetta on siirtyä entistä enemmän suorakylvöön peltoja kyntämättä ja muokkaamatta. Toinen merkittävä maan rakenteen parantaja on sopiva kasvinvuorotus: vilja, öljykasvi, nurmi ja mahdollisesti vielä viljan kanssa samanaikaisesti kasvatettava aluskasvi, joka viljankorjuun jälkeen jää maahan maanparannusaineeksi.


title: Maan tiivistyminen

text: Maan tiivistyminen huonontaa satoa heikentämällä kasvien ravinteiden saamista. Maan tiivistymisen arvioimiseksi on olemassa mittalaitteita ja myös yksinkertainen lapiotesti.


title: Manassen rukous

text: Manassen rukous () on deuterokanonisiin kirjoihin eli Vanhan testamentin apokryfikirjoihin kuuluva lyhyt, vain 15 jaetta käsittävä kirjoitus, joka esittää olevansa Juudan kuninkaan Manassen rukous. Se on mukana Septuagintassa sekä katolisessa ja ortodoksisessa Raamatussa. Kirja ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Manassen rukous

text: Raamatussa sekä Toinen kuninkaiden kirja että Toinen aikakirja esittävät Manassen epäjumalien palvojana. Kun hän on joutunut assyrialaisten vangiksi, hän kuitenkin rukoilee armoa ja luopuu epäjumalien palvonnasta.


title: Manassen rukous

text: Toisessa Aikakirjassa ei siteerata Manassen lausumaa rukousta, mutta siinä mainitaan, että hänen lausumansa rukoukset kirjoitettiin Israelin kuninkaiden ja Hoosain aikakirjoihin. Nämä eivät kuitenkaan ole säilyneet. Nykyisin tunnettu Manassen rukous onkin ilmeisesti jonkun myöhemmän kirjoittajan kuvitelma siitä, miten Manasse olisi voinut rukoilla, mutta rukous on samalla niin yleisluontoinen, että on sanottu, että sen voisi kokea omakseen kuka tahansa syntejään katuva.


title: Manassen rukous

text: Manassen rukous ei alkujaan ole itsenäinen kirja, vaan se kuuluu kreikankielisen Septuagintan joihinkin versioihin osana Oodien kirjaa. Kristillisellä kirkolla ei alkujaan ollut selvää käsitystä siitä, oliko se luettava kuuluvaksi Raamatun kaanoniin. Raamatun latinalaisen käännöksen, Vulgatan laatija Hieronymus, ei ilmeisesti tuntenut sitä, mutta keskiaikaisissa Vulgatan käsikirjoituksissa ja varhaisissa painetuissa Raamatuissa se on lisätty Toisen aikakirjan loppuun. Nykyäänkin se on Etiopian kirkon Raamatussa osana Toista aikakirjaa. Koska se ei ollut erillinen kirja, sitä ei erikseen mainittu missään keskiaikaisessa kanonisten tai apokryfisten kirjojen luettelossa.


title: Manassen rukous

text: Nykyään eri kirkkokunnilla on Manassen rukouksen kanonisesta asemasta erilaisia käsityksiä, ja sen mukaisesti sen on Raamatun eri laitoksissa sijoitettu eri kohtiin tai jätetty kokonaan pois. Trenton kirkolliskokouksessa 1500-luvulla Katolinen kirkko päätti, että Manassen rukous ei kuulu kaanoniin, mutta kun sen ei myöskään haluttu joutuvan unohduksiin, paavi Klemens VIII). päätti vuonna 1592, että se oli painettava Kolmannen ja Neljännen Esran kirjan tavoin Raamatun loppuun erilliseksi liitteeksi.


title: Manassen rukous

text: Martti Lutherin mielestä rukous oli mitä kaunein ja sopivin kaikille rippiin valmistautuville. Sen vuoksi hän päätti ottaa sen mukaan laatimaansa saksankieliseen raamatunkäännökseensä, jossa se kuitenkin sijoitettiin muiden apokryfikirjojen tavoin Vanhan ja Uuden testamentin väliin erilliseen osastoon. Samoin on menetelty myöhemmin muun muassa englanninkielisessä Kuningas Jaakon käännöksessä sekä nykyisinkin niissä protestanttisten kirkkokuntien laatimissa käännöksissä, myös suomenkielisissä Raamatuissa, joissa apokryfikirjat ovat mukana. Monista painoksista ne on kuitenkin jätetty pois.


title: Manassen rukous

text: Ortodoksisen kirkon virallisen käsityksen mukaan Manassen rukous ei kuulu deuterokanonisiin kirjoihin, mutta on silti yleisesti tunnettu ja rakastettu. Se luetaan suuren paaston aikana Suuressa ehtoonjälkeisessä palveluksessa joka maanantai, tiistai, keskiviikko ja torstai.


title: Manassen rukous

text: Myöskään juutalaiset eivät pidä Manassen rukousta Raamatun kaanoniin eli Tanakhiin kuuluvana.


title: Ogün Samast

text: Ogün Samast (s. 1990) on turkkilainen mies, joka ampui toimittaja Hrant Dinkin.


title: Ogün Samast

text: Samast ampui Dinkin "Agos"-lehtitoimiston edessä Istanbulissa 19. tammikuuta 2007. Poliisi pidätti epäillyn seuraavana päivänä Samsunissa 32 tuntia jatkuneiden etsintöjen päätteeksi. Samastin isä oli nähnyt poikansa televisiossa, ja poliisi löysi pojan hallusta epäillyn surma-aseen.


title: Ogün Samast

text: Turkin pääministeri Recep Tayyip Erdoğan vahvisti pidätyksen.


title: Ogün Samast

text: Samast on kotoisin Trabzonista. Turkin tiedotusvälineet ovat ilmoittaneet hänen keskeyttäneen koulun, olevan työtön ja mahdollisesti huumeriippuvainen. Samast myönsi teon, mutta ei kadu. Aiemmin paikallisen McDonald's-ravintolan pommituksesta tuomittu Yasin Hayal myönsi yllyttäneensä Samastin murhaamaan toimittajan.


title: Ogün Samast

text: Samast kertoi tunteneensa vihamielisyyttä Dinkiä kohtaan. Toimittaja oli suututtanut varsinkin äärinationalistisia tahoja kirjoittamalla 1900-luvun armenialaisten kansanmurhasta, jota Turkki ei myönnä tehneensä. Samastin lisäksi myös muita henkilöitä pidätettiin epäiltyinä sotkeutumisesta henkirikokseen.


title: Ogün Samast

text: Oikeudenkäynti alkoi 2. heinäkuuta 2007. Dinkin murhasta sai syytteet kaikkiaan 18 henkilöä, Samast mukaan lukien. Syyttäjät vaativat Samastille 18–24 vuoden rangaistusta alaikäisenä tehdystä murhasta ja 8–18 vuoden rangaistusta äärioikeistolaiseen terroristijärjestöön kuulumisesta. Kahdelle syytteessä olleelle äärioikeistolaisen terroristijärjestön johtoon kuuluvalle miehelle vaadittiin elinkautista vankeutta. Muille viidelletoista syytetylle vaadittiin 7–25 vuoden vankeusrangaistusta.


title: Ogün Samast

text: Oikeus tuomitsi heinäkuussa 2011 Samastin vankeuteen liki 23 vuodeksi.


title: Sivu syyttömistä

text: Sivu syyttömistä on Nicolen kolmas albumi, joka julkaistiin 2007. Levyllä vierailee Kreatorista ja Waltarista tuttu kitaristi Sami Yli-Sirniö kappaleessa Kyynelmaa. Albumi nousi ilmestymisviikollaan Suomen virallisen albumilistan sijalle 11. Albumin nimi tulee suomalaisesta uskomusperinteestä; se on lyhyt loitsu kalman väen karkoitukseen. Kappaleesta 8442 on kuvattu musiikkivideo, numerot 8442 viittaavat sanaan "viha" kirjoitettuna matkapuhelimen tekstiviestin automaattisyötöllä.


title: Sivu syyttömistä

text: Sävellykset ja sovitukset Nicole.


title: SEAT Córdoba

text: SEAT Córdoba on SEATin vuosina 1993–2009 valmistama pieni henkilöautomalli, joka esiteltiin alun perin SEAT Ibizan sedan-koriseksi rinnakkaismalliksi. Se korvasi markkinoille tullessaan SEAT Málagan. Auto on nimetty espanjalaisen Córdoban kaupungin mukaan.


title: SEAT Córdoba

text: Ensimmäisen sukupolven Córdoba esiteltiin Frankfurtin autonäyttelyssä 1993 sedan-versioksi SEAT Ibizalle, joka oli tullut markkinoille aiemmin samana vuonna. Moottorivalikoimassa olivat aluksi 1,6- (75 hv), 1,8- (90 hv) ja 2,0-litraiset (115 hv) bensiinimoottorit sekä dieselit 1,9 D (68 hv) ja 1,9 TD (75 hv). Vuoden 1994 alussa valikoimaa täydensi 1,8 16V (129 hv), myöhemmin samana vuonna myös 1,4-litrainen (60 hv).


title: SEAT Córdoba

text: Syksyllä 1995 1,6-litraisesta tuli tarjolle 100-hevosvoimainen versio. Uutena dieselmoottorina oli 1,9 SDI (64 hv).


title: SEAT Córdoba

text: Vuonna 1996 esiteltiin coupé-korinen Córdoba SX. Myöhemmin samana vuonna mallisto koki pienen kasvojenkohotuksen, johon kuului muun muassa uudenlainen etusäleikkö. Moottoriosastolla 16-venttiilisen 1,8-litraisen korvasi 2,0 16V (150 hv) ja uutena dieselmoottorina esiteltiin suorasuihkutteinen 1,9 TDI (90 hv), joka vuoden loppuun mennessä korvasi 1,9 D:n. Keväällä 1997 siitä tuli saataville myös 110-hevosvoimainen versio, joka korvasi aiemman 1,9 TD:n. Samaan aikaan esiteltiin 100-hevosvoimainen versio 1,4-litraisesta.


title: SEAT Córdoba

text: Vuonna 1997 esiteltiin farmarikorinen Córdoba Vario.


title: SEAT Córdoba

text: Córdoba-mallisto koki perusteellisemman uudistuksen vuonna 1999, jolloin sekä keula- että peräosan ilmettä nykyaikaistettiin. Sisällä kojelauta vaihdettiin uuteen. Joillekin markkinoille pienimmäksi moottoriksi tuli 1,0-litrainen (50 hv). Keväällä 2000 esiteltiin lisäksi turboahdettu 1,8-litrainen (155 hv), joka oli urheilullisessa Cupra-mallissa.


title: SEAT Córdoba

text: Toisen sukupolven Córdoba esiteltiin Pariisin autonäyttelyssä 2002, ja se oli jälleen Ibizan sedan-versio. Se perustui samalle pohjalevylle kuin esimerkiksi Volkswagen Polo IV ja Škoda Fabia.


title: SEAT Córdoba

text: Bensiinimoottorit olivat aluksi 1,4- (75/100 hv) ja 2,0-litraiset (115 hv), dieselmoottorit 1,4 TDI (75 hv), 1,9 SDI (64 hv) ja 1,9 TDI (100/130 hv). Jo vuoden 2003 alussa mallistoa täydensi 1,2-litrainen (64 hv) bensiinimoottori.


title: SEAT Córdoba

text: Keväästä 2005 lähtien 1,4 TDI:n tehovaihtoehdot olivat 70 ja 80 hevosvoimaa, ja samaan aikaan 1,9 SDI poistui valikoimasta.


title: SEAT Córdoba

text: Kesällä 2006 esiteltiin uusi 1,6-litrainen (105 hv) bensiinimoottori. 75-hevosvoimainen 1,4-litrainen jäi tarjolle vain automaattivaihteisena, ja 100-hevosvoimainen korvattiin 85-hevosvoimaisella versiolla. Lisäksi 1,2-litraisen teho nousi 69 hevosvoimaan.


title: Empusa

text: Empusa () on kreikkalaisessa mytologiassa hirviömäinen naispuolinen henkiolento, jonka jaloista toinen oli pronssinen ja toinen aasin jalka. Tosin Aristofanes kertoo toisen jalan olevan kuparia ja toisen lehmän lantaa, kun Dionysos ja Ksanthias kohtasivat empusan matkalla Haadeeseen.


title: Empusa

text: Empusat olivat Hekaten seuralaisia, ja hän lähettikin niitä pelottelemaan matkalaisia. Nämä muodonmuuttajat ilmestyivät tällöin muuttaen jatkuvasti hahmoaan, mutta niiden vaarallisuus oli hyvinkin kyseenalaista, koska jatkuvasti solvaamalla ne sai helposti pakenemaan kirkuen pois.


title: Empusa

text: Myös lamiat lasketaan kuuluviksi empusoihin.


title: Nelson Piquet (nuorempi)

text: Nelson Ângelo Tamsma Piquet Souto Maior (s. 25. heinäkuuta 1985 Heidelberg, Länsi-Saksa), tunnetaan myös nimillä Nelson Piquet Jr. ja Nelsinho Piquet, on brasilialainen kilpa-autoilija. Hän on kaikkien aikojen ensimmäinen Formula E -sarjan kuljettajien maailmanmestari.


title: Nelson Piquet (nuorempi)

text: Piquet on F1:n kolminkertaisen maailmanmestarin Nelson Piquet'n poika. Piquet Jr:n nuorempi veli Pedro Piquet on myös kilpa-autoilija.


title: Nelson Piquet (nuorempi)

text: Kaudella hän ajoi Formula 1 -sarjassa ennen potkujaan Renault-tallista. Kaudelle 2010 hän siirtyi NASCAR Camping World Truck-luokkaan Toyotan Red Horse Racing-talliin.


title: Nelson Piquet (nuorempi)

text: Piquet'n ura kilpa-autoilun parissa alkoi vuonna 1993, kun hän aloitti ajamisen Belgian in Go Karts -sarjassa. Hän ajoi Kartingia Brasiliassa vuosina 1995–2000, ennen kuin siirtyi ajamaan Etelä-Amerikan F3-sarjaan vuonna 2001. Hän voitti sarjan mestaruuden vuonna 2002. Vuodet 2003 ja 2004 Piquet kilpaili Britannian Formula 3 -sarjassa ja voitti jälkimmäisenä vuotena mestaruuden.


title: Nelson Piquet (nuorempi)

text: Kausina 2005 ja 2006 Piquet kilpaili GP2-sarjassa Piquet Sports -tallissa. Kaudella 2006 hän taisteli sarjan mestaruudesta loppuun asti Lewis Hamiltonin kanssa. Hamilton kuitenkin nappasi sarjan mestaruuden 114 pisteellä ja Piquet Jr. sijoittui sarjan toiseksi 102 pisteellä.


title: Nelson Piquet (nuorempi)

text:
Vuonna 2007 Piquet toimi Renault'n testi- ja varakuljettajana Formula 1 -sarjassa. Kaudella Piquet kilpaili Renault'n toisena kilpakuljettajana Fernando Alonson parina.
Debyyttikausi oli kuitenkin pettymys Nelsonille, sillä hän keskeytti tasan puolet kilpailuista. Ainoa valopilkku kaudella oli hänen ensimmäinen palkintopallisijoituksensa, kun hän oli toinen Saksan GP:ssä. Kyseinen kilpailu oli historiallinen koska edellisen kerran oli kaksi brasilialaiskuljettajaa ajanut palkintopallille viimeksi Belgian GP:ssä 1991, kun Ayrton Senna voitti ja Nelson Piquet oli kolmas.


title: Nelson Piquet (nuorempi)

text: Kausi 2009 sujui Nelsonilta vielä huonommin, eikä hän saanut lainkaan pisteitä ja jäi selvästi toisen Renault-kuljettajan, Fernando Alonson varjoon. Hän sai potkut Renault-tallista 3. elokuuta 2009. Piquet'n paikan kilpakuljettajana sai tallin testikuljettaja Romain Grosjean.


title: Nelson Piquet (nuorempi)

text: Potkujensa jälkeen Piquet haukkui kovin sanoin entistä tallipäällikköään ja manageriaan Flavio Briatorea, jota hän kuvaili "mestaajakseen". Briatore vastasi arvosteluun vihjailemalla Piquet'n olevan homoseksuaali.


title: Nelson Piquet (nuorempi)

text: Piquet'n riita tallin kanssa eteni lopulta FIA:n alaiseksi, kun Piquet kävi myöntämässä kaudella ajamansa kolarin Singaporen GP:ssä olleen tahallinen. Tapaus joutui FIA:n tutkintaan ja huipentui 21. syyskuuta 2009, kun FIA tuomitsi kokouksessaan Briatoren elinikäiseen toimitsijakieltoon missään FIA:n alaisessa sarjassa ja Renault'in kahden vuoden ehdolliseen kilpailukieltoon kolarin järjestämisestä. Piquet sai syytesuojan, koska suostui todistamaan Renault'ia ja Briatorea vastaan vapaaehtoisesti.


title: Nelson Piquet (nuorempi)

text: Vuosien 2014–2015 aikana Piquet kilpaili uudessa Formula E -sähköautosarjassa NEXTEV TCR -tallissa. Hän saavutti ensimmäisen voittonsa sarjassa voittaessaan Long Beachin osakilpailun kaudella 2014–2015.


title: Nelson Piquet (nuorempi)

text: Piquet voitti kaikkien aikojen ensimmäisen Formula E -sarjan kuljettajien maailmanmestaruuden.


title: Nelson Piquet (nuorempi)

text: Kaudelle 2015–2016 Piquet jatkoi sarjassa ajaen NEXTEV TCR -tallissa.


title: Nelson Piquet (nuorempi)

text: Piquet jatkaa kaudella 2016–2017 uudelleen nimetyssä NextEV NIO -tallissa.


title: Nelson Piquet (nuorempi)

text: * Kausi käynnissä.


title: Holstein-karja

text: Holstein (myös holstein-friisiläinen) on Hollannin Friisinmaalta peräisin oleva lypsykarjarotu ja maailman käytetyin lypsyrotu. Rotua on jalostettu erityisesti Alankomaissa, etenkin sen pohjoisosissa ja Friisinmaan provinssissa. Rodun lähtökohtina ovat olleet mustat ja valkoiset karjarodut, joita on esiintynyt alueella noin 2 000 vuoden ajan. Monen vuoden ajan holsteineihin valittiin vain yksilöitä, joilla oli parhaat heinänkäyttöominaisuudet. Ominaisuuteen keskityttiin, koska alueiden heinä oli erityisen satoisaa. Lopputuloksena syntyi mustavalkeatäpläinen, suurituotoksinen lypsykarjarotu. Kehitystyötä jatkettiin Pohjois-Amerikassa Friisistä tuotujen yksilöiden pohjalta 1800-luvulla.


title: Holstein-karja

text: Holstein on Suomessa toiseksi yleisin lypsyrotu 25,9 prosentin osuudella lehmistä. Nykyinen suomalainen holsteinkarja pohjautuu friisiläisrotuun, jota tuotiin ensi kertaa maahan Ruotsista 1960-luvulla. Pian kannan jalostukseen alettiin käyttää Pohjois-Amerikan holsteinia, ja suomalaisen kannan jalostuksen edettyä pidemmälle holsteinlinjat nousivat vallitsevaan asemaan. Nykyisin kyse on käytännössä melkein puhtaasti holsteinin kantaan pohjautuvasta rodusta ja myös rodun nimitys Suomessa on muuttunut ajan myötä pelkäksi holsteiniksi. Myös rodun suomalainen Fr-lyhenne on vaihdettu Hol-lyhenteeksi.


title: Holstein-karja

text: Holstein-karja on kookas, erittäin runsastuotoksinen ja selkeän lypsytyyppinen nautarotu. Väritys on useimmiten mustavalkean, joskus punavalkean laikukas. Sarvet ovat verrattain lyhyet ja voivat kasvaa kieroiksi. Vasikat syntyvät noin 40 kg:n painoisina. Täysikasvuinen holsteinlehmä painaa keskimäärin yli 600 kg, kookkaimmat yksilöt jopa 800 kg. Holstein-sonnit voivat saavuttaa 1 200 kg:n painon.


title: Holstein-karja

text: Holstein-lehmä tuottaa Suomessa lypsykautta kohden keskimäärin noin 9 400 kiloa maitoa, josta keskimääräinen rasvapitoisuus on 3,95 prosenttia ja valkuaispitoisuus 3,32 prosenttia. Suomalainen vuosituotosennätys on yli 21 000 kiloa. Keskimäärin holstein-lehmä tuottaa maitoa kuutena vuotena.


title: Vitim (taajama)

text: Vitim (, ) on kaupunkimainen taajama Lenajoen länsirannalla Sahan tasavallan Lenskin piirissä, Siperiassa. Taajama sijaitsee aivan Sahan tasavallan lounaisrajalla, paikassa jossa joen vastarannalla Lenaan yhtyy sen sivujoki Vitim.


title: Vitim (taajama)

text: Vitimissä on jokisatama ja lentokenttä. Lähialueella sijaitsee tuottoisa Talakanin maaöljyesiintymä.


title: Vitim (taajama)

text: Paikkakunta tunnetaan jo 1600-luvulta. 1800-luvulla sitä käytettiin poliittisten vankien karkotuspaikkana.


title: Vitim (taajama)

text: Asukasluvun kehitys:


title: Henokin kirja

text: Henokin kirja (tai joskus Eenokin kirja, "mets’iḥāfe hēnoki") on nimitys, joka on annettu kolmelle Henokin, Nooan esi-isän, nimiin laitetulle Vanhan testamentin apokryfisiin kirjoihin kuuluvalle kirjoitukselle. Nimellä viitataan yleensä Ensimmäiseen Henokin kirjaan eli Etiopialaiseen Henokin kirjaan, joka on säilynyt ainoastaan ge’ezin kielellä. Toinen Henokin kirja, joka on peräisin noin ensimmäiseltä vuosisadalta, on säilynyt vain kirkkoslaavilla. Kolmas Henokin kirja on peräisin 400–500-luvuilta. Kirjoissa Henok oppii tuntemaan maailmankaikkeuden rakenteen ja muita jumalallisia salaisuuksia. Suurin osa tutkijoista katsoo kaikkien Henokin kirjojen olevan pseudepigrafisia.


title: Henokin kirja

text: Ensimmäinen Henokin kirja ei kuulu kristinuskon valtavirran Raamatun kaanoniin. Jotkut kristilliset kirkot, kuten Etiopian ortodoksinen kirkko, lukevat kirjan kaanoniinsa. Nykyisin tunnetut Henokin kirjan tekstit on ajoitettu makkabealaisajalle noin 160-luvulle eaa. Uuden testamentin Juudaksen kirje siteeraa Henokin kirjaa kanonisena teoksena.


title: Henokin kirja

text: Henokin kirja on kirjoitettu alun perin jollakin seemiläisellä kielellä, mahdollisesti hepreaksi tai arameaksi. Se on säilynyt kokonaisena ge'ezin kielellä ja lisäksi siitä on säilynyt osia arameaksi, kreikaksi ja latinaksi. Qumranista on löydetty luolasta "4" yksitoista arameankielistä fragmenttia ja luolasta "1" kolme hepreankielistä fragmenttia Henokin kirjasta.


title: Henokin kirja

text: 1. Henokin kirja ei ole yhtenäinen teos, vaan se on kokoelma, johon on kerätty sekä toisen temppelin juutalaisuuden aikaisia kirjoituksia sekä varhaiskristillisiä kirjoituksia.


title: Henokin kirja

text: Kirja koostuu viidestä melko erillisestä osasta:


title: Henokin kirja

text: Kirja taivaallisista valaisimista on tähtitieteellinen kirjoitus, jossa arkkienkeli Uriel opettaa Henokille auringon ja Kuun liikkeistä ja vaiheista. Kirjassa selitetään myös juutalaista kalenteria, ilmansuuntia ja tuulia. Kirja loppuu apokalyptiseen kuvaukseen luonnon ja taivaallisen järjestyksen tuhoutumisesta ihmisten syntien takia.


title: Henokin kirja

text: Etiopian ortodoksinen kirkko uskoo, että 1. Henokin kirja on Henokin itsensä kirjoittama teos. Kirkko myös uskoo, että se on alun perin kirjoitettu muinaisetiopiaksi. Kirkko uskoo, että kirjan aloittava lause on ihmiskunnan vanhin kirjoitettu teksti:


title: ZombieMUD

text: ZombieMUD on laaja LPMud. Teemaltaan se on pääsääntöisesti keskiaikaiseen fantasiaan perustuvaa hack and slashia. Peli luotiin alun perin vuonna 1994, ja se on sittemmin yleensä pyörinyt oululaisella palvelimella.


title: Box Elderin piirikunta

text: Box Elder on piirikunta Utahin osavaltiossa Yhdysvalloissa. Yhdysvaltain vuoden 2000 väestönlaskennassa piirikunnassa oli 42 745 asukasta. PIirikunnan hallinnollinen keskus on Brigham City.


title: Box Elderin piirikunta

text: Box Elderin piirikunta rajautuu pohjoisessa Idahoon ja lännessä Nevadaan. Idässä sen naapuripiirikunnat ovat Cachen piirikunta ja Weberin piirikunta ja etelässä Tooelen piirikunta. Lisäksi piirikunta koskettaa Davisin piirikunnan luoteista nurkkaa.


title: Box Elderin piirikunta

text: Piirikunnan kokonaispinta-ala on 17 428 km², josta 14 823 km² on maata ja 2 605 km² vettä.


title: Tara Correa-McMullen

text: Tara Correa-McMullen (oik. Shalvah McMullen, s. 24. toukokuuta 1989 Westminster, Vermont – 21. lokakuuta 2005 Inglewood, Kalifornia) oli yhdysvaltalainen näyttelijä. Hänet tunnettiin roolistaan sarjassa "Amyn lailla" ("Judging Amy"). Hän esiintyi myös komediassa "Rebound" (2005).


title: Tara Correa-McMullen

text: Correa-McMullen oli Devra Correan ja Thomas McMullenin tytär. Hän muutti Los Angelesiin, jossa hän lauloi kuorossa ja tanssi.


title: Tara Correa-McMullen

text: Correa-McMullen sai surmansa henkirikoksen uhrina. Hänet ammuttiin Kalifornian Inglewoodissa. 20-vuotias Damien Watts sai syytteen Correa-McMullenin murhan lisäksi kahdesta murhan yrityksestä: hän ampui kohti kahta Correa-McMullenin seurassa ollutta mieshenkilöä.


title: Padjelanta

text: Padjelanta on kansallispuisto Pohjois-Ruotsissa Jokimukan kunnan alueella. Se rajoittuu idästä Sarekin kansallispuistoon, mutta sillä on yhteistä rajaa myös Stora Sjöfalletin kansallispuiston kanssa. Lännestä Padjelanta rajoittuu Norjaan. Yhdessä Padjelanta, Stora Sjöfallet ja Sarek muodostavat Euroopan suurimman ja vanhimman luonnonpuistoalueen, jota kutsutaan Laponiaksi. Padjelantan kansallispuisto perustettiin vuonna 1963, ja pinta-alaa sillä on 198 400 ha eli 1984 km²).


title: Padjelanta

text: Alueella on useita vuorenhuippuja, joista korkeimmat yltävät lähes kahteentuhanteen metriin. Padjelanta on kuuluisa kauniista järvimaisemistaan ja monipuolisesta luonnostaan. Alueella elävät muun muassa naali, tunturipöllö, ahma, maakotka ja tunturisopuli. Kansallispuistoalueella on useita merkittyjä vaellusreittejä ja yöpymispaikkoja.


title: Padjelanta

text: Kansallispuisto toimii myös poronhoitoalueena: siellä laiduntavat kesäisin kolmen saamelaiskylän porot.


title: V – Hävitetty

text:
V: Hävitetty on suomalaisen Moonsorrow-yhtyeen viides albumi, joka julkaistiin 10. tammikuuta 2007. Albumi sisältää vain kaksi erittäin pitkää kappaletta, jotka sulautuvat yhdeksi kokonaisuudeksi. Levyn lauluosuudet on miksattu alemmas kuin edellisillä albumeilla ja ne jäävät soittimien varjoon, joten sanoista saattaa olla hieman vaikea saada selvää.
__notoc__


title: Saksanpihta

text: Saksanpihta ("Abies alba", syn. "A. pectinata") on ainavihanta, paljassiemeninen havupuu. Lajista on käytetty myös nimityksiä "saksanjalokuusi" ja "saksankuusi".


title: Saksanpihta

text: Saksanpihta kasvaa alkuperäisellä levinneisyysalueellaan yleensä 30–50 metriä korkeaksi, mutta Suomessa laji jää yleensä 10–15 metrin pituiseksi. Latvus on leveähkön kartiomainen. Runko on väriltään harmaa ja sen kuoressa on pihkarakkuloita. Nuorena rungon kuori on sileä, mutta vanhana matalaan pitkittäisuurteinen. Kuluvan kesän kasvainranka on lyhyt- ja pystykarvainen, talvisilmut ovat ruskeita, pihkattomia, muodoltaan munanmuotoisia. Litteät, kiiltävän tummanvihreät neulaset eli lehdet ovat pituudeltaan 15–30 mm ja leveydeltään 1,5–2,5 mm. Lehdet siirottavat kampamaisesti sivuille ja yläviistoon, ja jättävät haararangan paljaaksi. Lehtien yläpinta on ilmaraoton, alapinnalla on kaksi kapeaa ja harmaata 7–9-jonoista ilmarakojuovaa. Pihkatiehyet ovat lehtien pinnan lähellä.


title: Saksanpihta

text: Saksanpihdan kukinto on käpy. Hedekukat ovat riippuvia kun taas emikukat ovat pystyjä. Kukat ovat yksineuvoisia, kehättömiä ja pieniä. Suomessa saksanpihta kukkii kesäkuussa. Pysty, pitkänomainen käpy on hyvin lyhytperäinen ja suippo- tai tylppäkärkinen. Kävyn peitinsuomujen kärjet ovat pitkät ja taakäänteiset. Kooltaan käpy on 9–17 x 2–4 cm. Kävyt kypsyvät kukintavuoden syksyllä, jolloin käpysuomut irtoavat, mutta pysty käpyranka jää kiinni haaraan. Siemen on ohutkuorinen ja siivekäs.


title: Saksanpihta

text: Suurin mitattu saksanpihta on ollut 68 metriä korkea, ja halkaisijaltaan 3,8 metriä. Puu kasvoi Saksan Schwarzwaldissa.


title: Saksanpihta

text: Saksanpihta on peräisin Etelä- ja Keski-Euroopasta: Pohjois-Espanjasta Keski-Ranskaan, Etelä-Italiaan ja Pohjois-Kreikkaan sekä edelleen Romaniaan, Etelä-Puolaan ja -Saksaan. Erityisesti lajia tavataan ylänkö- ja vuoristoalueilta Pyreneillä, Alpeilla, Apenniineilla, Balkanilla ja Karpaateilla. Suomessa saksanpihta on harvinainen viljelykarkulainen Ahvenanmaalla ja aivan eteläisimmässä Suomessa.


title: Saksanpihta

text: Saksanpihta kasvaa tuoreissa, keski- ja runsasravinteisissa metsissä etenkin yhdessä euroopanpyökin ("Fagus sylvatica") ja euroopankuusen ("Picea abies" subsp. "abies") kanssa, harvemmin yksinään. Laji viihtyy 140–2 100 metrin korkeudessa, parhaiten alueilla, joilla sataa 1 000–2 500 millimetriä vuodessa.


title: Saksanpihta

text: Saksanpihta on laji, jota käytettiin ensimmäisenä joulukuusena. Nykyään kaukasianpihta ("A. nordmanniana") ja metsäkuusi ("Picea abies") ja muut lajit ovat suurilta osin syrjäyttäneet saksanpihdan käytön joulukuusena.